title: Severoonežsk

text: Severoonežsk () on kaupunkimainen taajama ja kaupunkikunta Arkangelin alueen Plesetskin piirissä Venäjällä. Se sijaitsee Onegajoen varrella 32 kilometriä Plesetskistä lounaaseen. Taajamassa on 5 200 ja kunnassa 5 800 asukasta (vuonna 2012).


title: Severoonežsk

text: Severoonežskin kunnan pinta-ala on 1 355,21 neliökilometriä. Se rajoittuu pohjoisessa Plesetskin piirin Jarneman ja Savinskin, idässä Oksovskin, etelässä Fedovon ja lännessä Undozeron kuntiin. Pinta-alasta 97,1 % on metsää.


title: Severoonežsk

text: Kunnan alueella virtaa Onegajoen sivujoki Iksa. Suurin järvi on Karmozero. Hyötykaivannaisiin kuuluvat bauksiitti, basaltti, savi, hiekka ja sora.


title: Severoonežsk

text: Keskustaajaman lisäksi kuntaan kuuluvat Karmozerskajan, Kurlajevskajan ja Maksimovskajan kylät sekä Iksan, Ostaškinon ja Stroitelein asutukset. Severoonežskin jälkeen suurimmat keskukset ovat vajaan 400 asukkaan Iksa ja 200 asukkaan Karmozerskaja. Ostaškinossa ei ole lainkaan vakituista asutusta.


title: Severoonežsk

text:
Taajaman asukasluvun kehitys
Severoonežskin taajama on saanut alkunsa vuonna 1974 avatusta bauksiittikaivoksesta. Sen yhteyteen suunniteltiin Neuvostoliiton suurinta alumiinitehdasta ja Severorossijsk-nimistä kaupunkia. Suunnittelutyöhön osallistuivat myös Unkari ja Bulgaria. Tarinan mukaan tehtaan rakentamisesta luovuttiin Ukrainan Mykolajivissa jalostetun halvemman guinealaisen bauksiitin takia.


title: Severoonežsk

text: Severoonežsk sai kaupunkimaisen taajaman statuksen vuonna 1985. Mahdollisen alumiinitehtaan tarvitseman ydinvoimalan sijoituspaikaksi on kaavailtu Undozeroa.


title: Severoonežsk

text: Severoonežskin kautta kulkee Puksan asemalta Undozeroon ja Jangoryyn johtava tavaraliikenteen rautatie. Taajamaan ja bauksiittikaivokselle johtaa myös asfaltoitu maantie Denislavjesta. Severoonežskista on linja-autoyhteys Plesetskiin.


title: Severoonežsk

text: Tärkeimmät elinkeinot ovat kaivos- ja metsäteollisuus. Severoonežskin bauksiittikaivoksen lisäksi kunnassa toimii basalttilouhimoita. Puunhankintaa ja -jalostusta harjoittavat kolme pienyritystä sekä Venäjän vankeinhoitolaitoksen työsiirtola. Kaivosyritys ja työsiirtola harjoittavat myös maataloutta.


title: Severoonežsk

text: Keskustaajaman palveluihin kuuluvat kaksi lastentarhaa, keskikoulu, kulttuuritalo, kirjasto, paikallissairaala ja poliklinikka. Rakenteilla on hotelli.


title: Kendall Jenner

text: Kendall Nicole Jenner (s. 3. marraskuuta 1995 Los Angeles, Kalifornia, Yhdysvallat) on yhdysvaltalainen malli ja televisiopersoona. Hän tuli aluksi tunnetuksi tositelevisio-ohjelmasta "E! Rikkaat Kardashianit". Jenner on yksi sosiaalisen median avulla uraansa luoneista malleista, joille muotilehti "Vogue" on antanut nimityksen ”Instagirls” (suom. Instatytöt).


title: Kendall Jenner

text:
Kendall Jenner syntyi 3. marraskuuta 1995 Los Angelesissa, Kaliforniassa. Kendallin vanhemmat ovat Kris Jenner ja Caitlyn Jenner (ennen Bruce Jenner). Jennerillä on yksi pikkusisko Kylie Jenner, neljä vanhempaa sisaruspuolta äitinsä puolelta Kourtney Kardashian, Kim Kardashian, Khloé Kardashian, Rob Kardashian sekä neljä vanhempaa sisaruspuolta isänsä puolelta Cassandra Marino, Burt Jenner, Brandon Jenner ja Brody Jenner.
Kendall Jennerin vanhemmat erosivat vuonna 2015.


title: Kendall Jenner

text: Jenner opiskeli Sierra Canyon School nimisessä koulussa, mutta vaihtoi pian kotiopetukseen, jotta pystyi paremmin keskittymään mallin uraan. Jenner valmistui vuonna 2014.


title: Kendall Jenner

text: Jenner sai sopimuksen mallitoimisto Wilhelminan kanssa 14-vuotiaana. Hän esiintyi muun muassa Forever 21:n, Luca Couturen ja Nordstromin kampanjoissa. Vuonna 2010 Jenner esiintyi siskonsa Kylie Jennerin kanssa lehdissä "Teen Vogue" ja "Paper Magazine". Vuonna 2012 he olivat molemmat "Teen Voguen" kannessa.


title: Kendall Jenner

text: Keväällä 2014 hän käveli New Yorkin muotiviikoilla Marc Jacobsin, Lontoossa Giles Deaconin ja Pariisissa Givenchyn ja Chanelin näytöksissä. Syyskuussa 2014 hän esiintyi muotinäytöksissä New Yorkin, Milanon ja Pariisin muotiviikoilla, muun muassa Donna Karanin, Diane von Furstenbergin, Tommy Hilfigerin, Fendin ja Dolce & Gabbanan näytöksissä. Marraskuussa 2014 Jenner solmi sopimuksen muotimerkki Estée Lauderin kanssa. Syksyn/talven 2015 -muotiviikoilla keväällä 2015 Jenner käveli New Yorkissa muun muassa Chanelin, Alexander Wangin ja Michael Korsin, Lontoossa Giles Deaconin, Milanossa Fendin ja Pariisissa H&M:n näytöksissä.


title: Kendall Jenner

text: Vuonna 2015 Jenneristä tuli seuratuin malli sosiaalisessa mediassa. Kesäkuussa 2015 hänen Instagram-tilillään oli melkein 30 miljoonaa seuraajaa ja joulukuussa 2015 lähes 44 miljoonaa. Maaliskuussa 2017 Jennerillä oli jo huimat 75 miljoonaa seuraajaa Instagramissa. Joulukuussa 2018 Jennerillä on jo 100 miljoonaa seuraajaa.


title: Kendall Jenner

text: Syyskuussa 2015 "Forbes" arvioi Jennerin ansainneen vuoden aikana neljä miljoonaa dollaria.Jenner on muista sisaruksistaan poiketen päättänyt olla kommentoimatta yksityiselämäänsä mediassa.


title: Duje Draganja

text: Duje Draganja (s. 27. helmikuuta 1983 Split) on kroatialainen uimari. Hän edusti kotimaassaan PK Primorje Rijeka -seuraa ja Yhdysvalloissa Kalifornian yliopiston joukkuetta.


title: Duje Draganja

text: Draganja saavutti Ateenan olympialaisissa 2004 hopeaa 50 m vapaauinnissa ajalla 21,94. Hän hävisi kilpailun voittaneelle Gary Hallille yhden sadasosasekunnin. Hän sijoittui samoissa kilpailuissa 100 metrin vapaauinnissa kuudenneksi ja 100 metrin perhosuinnissa seitsemänneksi. Sydneyssä 2000 hän oli 100 metrin vapaauinnissa yhdestoista ja Pekingissä 2008 50 metrin vapaauinnissa kymmenes.


title: Duje Draganja

text: Draganja sai Montrealin MM-kilpailuissa 2005 hopeaa 50 metrin vapaauinnissa ajalla 21,89. Hän sijoittui lisäksi 100 metrin vapaauinnissa viidenneksi ja 50 metrin perhosuinnissa seitsemänneksi. Rooman MM-kilpailuissa 2009 hän oli 50 metrin vapaauinnissa neljäs ja 50 metrin perhosuinnissa kahdeksas.


title: Duje Draganja

text: Draganja voitti lyhyen radan maailmanmestaruuden 50 metrin vapaauinnissa Shanghaissa 2006 ajalla 21,38 ja Manchesterissa 2008 silloisella maailmanennätysajalla 20,81. Hän sai pronssia 50 metrin perhosuinnissa Indianapolisissa 2004 ajalla 23,36 ja 100 metrin vapaauinnissa Manchesterissa 2008 ajalla 46,83. Lisäksi hän oli kuudes 50 metrin vapaauinnissa Indianapolisissa 2004 sekä 50 metrin perhosuinnissa ja 4 × 100 metrin sekauintiviestissä Shanghaissa 2006.


title: Duje Draganja

text: Draganja saavutti pitkän radan EM-kilpailuissa hopeaa 50 metrin perhosuinnissa Budapestissa 2006 sekä 50 metrin vapaauinnissa ja 4 × 100 metrin sekauintiviestissä Eindhovenissa 2008. Pronssia hän sai 100 metrin vapaauinnissa Berliinissä 2002 ja 50 metrin vapaauinnissa Budapestissa 2006.


title: Duje Draganja

text: Draganja voitti lyhyen radan Euroopan-mestaruuden 100 metrin sekauinnissa Istanbulissa 2009 ajalla 51,20. Hopeaa hän sai 50 metrin vapaauinnissa Debrecenissä 2007 sekä 50 metrin vapaauinnissa ja 4 × 50 metrin vapaauintiviestissä Istanbulissa 2009. Pronssia hän sai 4 × 50 metrin sekauintiviestissä Valenciassa 2000, 100 metrin vapaauinnissa Antwerpenissa 2001 sekä 50 metrin vapaauinnissa ja 4 × 50 metrin vapaauintiviestissä Rijekassa 2008.


title: Mustapekka Areena

text: Mustapekka Areena (aikaisemmalta sponsorinimeltään Fair Pay Areena) on Helsingissä, Oulunkylän liikuntapuistossa sijaitseva stadion. Jalkapalloseurat Gnistan ja KäPa pelaavat siellä kotiottelunsa. Alkuperäinen urheilukenttä valmistui vuonna 1934.


title: Mustapekka Areena

text: Oulunkylän jalkapallokentästä kunnostettiin elo-syyskuun 2006 aikana lämmitettävä tekonurmikenttä. Samalla Oulunkylän liikuntapuiston kenttä nimettiin Fair Pay Areenaksi hankkeen tukijan, luotonhallinnan ja perinnän asiantuntijayritys Intrum Justitia Oy:n sloganin mukaan. Vuonna 2010 kentän yhteyteen rakennettiin katettu katsomo sauna-, pukuhuone-, kahvio- ja kokoustiloineen. Katsomossa on tilaa 1 100 hengelle. Lämmityksen ansiosta kenttä on ympärivuotisessa käytössä.


title: Mustapekka Areena

text: Stadionin hallinnointi siirtyi IF Gnistanille huhtikuussa 2017.


title: Mustapekka Areena

text: Stadionin välittömään läheisyyteen tuovat Helsingin sisäiset bussilinjat 52, 69 ja 72 sekä seutulinjat 550, 552 ja 554. Oulunkylän rautatieasema, jossa pysähtyvät I-, K-, ja N-junat, sijaitsee kilometrin päässä. Lisäksi Oulunkylän urheilupuiston pääsisäänkäynnin luona sekä tekojääradan toisella puolella on runsaasti pysäköintipaikkoja.


title: Paklenican kansallispuisto

text: Paklenican kansallispuisto on kansallispuisto, joka sijaitsee Stari Gradissa Kroatiassa meren ja vuorten välillä. Paklenican kansallispuistossa on rotko, jossa avautuu metsäaukiota.


title: Paklenican kansallispuisto

text: Jääkauden jälkeen jään sulahduttua, Paklenica alkoi muodostua kokonaan metsäalueeksi ja rotkovuoristoksi. Keskiajalla Paklenicaan rakennettiin linna ja vähän asuinaluetta. Nykyään Paklenica toimii kansallispuistona.


title: Sušak

text: Sušak on Kroatian Rijekan kaupunginosa. Se sijaitsee kaupungin itäosassa.


title: Seeb

text: Seeb (, joskus muodossa "as-Seeb") on Oman pohjoisosassa, Masqatin kuvernoraatin länsiosassa, Omaninlahden eteläpuolella ja Hajarvuoriston pohjoispuolella sijaitseva kaupunki. Seeb muodostaa yhden Omanin aluehallinnon toisen tason 61 piirikunnasta (wilaya). Se on osa Omanin pääkaupunkiseutua.


title: Seeb

text: Seeb sijaitsee noin 30 kilometriä pääkaupunki Masqatin hallintopalatsista länteen. Seebin itäpuolella on Bawsharin piirikunta (wilaya) ja kaupunki, lännessä al-Batinan eteläinen kuvernoraatti. Masqatin kansainvälinen lentoasema (aiemmin, 2008 saakka "Seebin kansainvälinen lentoasema") ja Sulttaani Qaboosin yliopiston pääkampus sijaitsevat Seebissä.


title: Seeb

text: Seebin kaupungin väkiluku on kehittynyt seuraavasti: 221 115 (VL 2003), 284 877 (VL 2010) ja 311 000 (ennuste 7/2013). Koko Seebin piirikunnan (pinta-ala 488,9 km²) väkiluku oli 302 992 asukasta (2010) ja 330 981 (2013), joista omanilaisten osuus oli 62,0 prosenttia.


title: Hajarvuoristo

text: Hajarvuoristo tai Hajar-vuoret (, ’Kivivuoret’) on Omanin pohjoisosassa ja Yhdistyneiden arabiemiraattien koillisosassa kulkeva, kaarimainen, noin 650 kilometriä pitkä Omaninlahden etelärannan suuntainen vuoristo.


title: Hajarvuoristo

text:
Vuoristo ulottuu Hormuzinsalmen etelärannan vuorista ("Ruʾūs al-Jibāl") Omanin Musandamin kuvernoraatissa Arabiemiraattien kautta Batinan rannikkotasangon eteläpuolelle ("al-Gharbī al-Ḥajar", Läntinen Hajarvuoristo). Vuoriston korkein seutu, paljolti kalkkikivestä koostuva "al-Jabal al-Akhḍar" -massiivi (Vihreä vuori; huippu: "Jabal Shams" 3 075 m) sijoittuu Läntisen Hajarvuoriston itäpäähän ja siihen liittyy koilliseen suuntautuva osuus ("Jabal Nakhl"). Tämän itäpuolella vuoristo jatkuu edelleen ("Al-Sharqī al-Ḥajar", Itäinen Hajarvuoristo) kohti Arabian niemimaan itäkärjen Haddinniemeä ("Ras al-Hadd") Surin piirikunnassa Arabianmeren rannalla.
Vuoriston keskikorkeus on noin 1 220 metriä. Vuoriston pituus Hormuzinsalmesta Arabianmeren äärelle on noin 650 kilometriä.


title: Hajarvuoristo

text: Vuoristosta saa alkunsa monta jokiuomaa (wadi), jotka ovat vuosituhansien aikana kovertuneet vuoristoon. Niiden varsilla on pieniä maatalouteen nojautuvia kyliä. Seudun eläimistöön kuuluvat leopardi ja puolivuohiin kuuluva arabiantari ("Hemitragus jayakari"). Asukkaista suuri osa on ibadeja, jotka 1950-luvulla osallistuivat epäonnekkaaseen vuoristosotaan Omanin sulttaanin joukkoja vastaan.


title: Ykköspesis-kausi 2014

text: Vuonna 2014 Ykköspesiksessä pelattiin runkosarjassa kaksinkertainen sarja josta parhaat 4 pelasivat(1-4, 2-3) paras viidestä pudotuspelit pääsystä superpesiskarsintaan.


title: Xocalın verilöyly

text: Xocalın verilöyly oli azerisiviilien joukkomurha, joka tapahtui Azerbaidžanin Xocalın kaupungissa, kun armenialaiset joukot valtasivat sen Vuoristo-Karabahin sodan aikana 25.–26. helmikuuta 1992. Valtauksen yhteydessä sai surmansa useita satoja azerisiviilejä. Azerbaidžan syyttää teoista armeenien lisäksi venäläistä 360. rykmenttiä, ja on kampanjoinut kansainvälisesti saadakseen surmat tunnustettua kansanmurhaksi.


title: Hedelmä (ruoka)

text: Hedelmä on ruokatalouden, puutarhanhoidon ja ravinto-opin käsitteenä syötävä pehmeä- ja mehukaslihainen kasvinosa, jonka sisässä on yksi tai useampi siemen.


title: Hedelmä (ruoka)

text: Useimmat hedelmäkasvit ovat puita mutta osa myös köynnöskasveja, kuten viiniköynnös, tai suurikokoisia ruohokasveja, kuten banaani.


title: Hedelmä (ruoka)

text: Hedelmillä tarkoitetaan vain suurikokoisia meheviä hedelmiä (marjoja ja luumarjoja) mutta myös eräiden kasvien meheviä kukkapohjuksia, jotka eivät ole kasvitieteellisessä mielessä hedelmiä ja joita sen vuoksi joskus sanotaankin epähedelmiksi. Toisaalta esimerkiksi viljojen jyviä tai hernekasvien palkoja ei sanota hedelmiksi, vaikka kasvitieteellisesti nekin ovat sellaisia. Myös eräät yksivuotisten ruohokasvien mehevät hedelmät, kuten kurkku ja tomaatti, luetaan tavallisimmin vihanneksiin eikä hedelmiin.


title: Hedelmä (ruoka)

text: Viljelyalueensa mukaan viljellyt hedelmät jaetaan usein lauhkean ja kuuman vyöhykkeen hedelmiin, joista viimeksi mainittuja sanotaan myös "etelän hedelmiksi". Tarkkaa rajaa näiden välillä ei kuitenkaan ole. Lauhkean vyöhykkeen hedelmäkasveista monet kuuluvat ruusukasvien heimoon, tropiikin hedelmät moniin eri heimoihin.


title: Hedelmä (ruoka)

text: Joihinkin kasvisukuihin kuuluu suuri joukko toisilleen lähisukuisia hedelmäkasveja. Sellaisia ovat erityisesti "Prunus"-suku, johon kuuluvat kirsikka, luumu, persikka ja aprikoosi, sekä "Citrus"-suku, johon kuuluvat sitrushedelmät kuten appelsiini, mandariini ja sitruuna.


title: Hedelmä (ruoka)

text: Hedelmiä syödään usein sellaisenaan, yleensä makeina jälkiruokahedelminä tai välipaloina. Monia hedelmiä myydään ja käytetään myös kuivattuina, pakastettuina tai eri tavoin säilöttyinä. Hedelmistä valmistetaan myös mehuja ja marmeladeja sekä alkoholijuomia, kuten hedelmäviiniä, siideriä ja liköörejä.


title: Hedelmä (ruoka)

text: Lauhkean vyöhykkeen hedelmillä ei yleensä ole kovin suurta merkitystä energiapitoisena perusravintona. Sen sijaan ne ovat hyviä C-vitamiinin ja monien kivennäisaineiden lähteinä. Samoin on laita monien lämpimissä maissakin viljeltyjen hedelmien, esimerkiksi sitrushedelmien. Jotkin tropiikissa viljellyt hedelmät ovat kuitenkin suuremman hiilihydraattipitoisuutensa vuoksi paikallisesti tärkeitä perusravintona. Sellaisia ovat esimerkiksi banaani, jonka eräitä lajikkeita käytetään jauhobanaanina, sekä leipäpuun ja jakkipuun hedelmät. Hedelmistä suurin energiasisältö on kuitenkin avokadolla, joka sisältää myös runsaasti rasvaa.


title: Hedelmä (ruoka)

text: Hedelmissä on sokeria, mutta tällaisen sokerin käytön välttely on ihmiselle täysin tarpeetonta. Sen sijaan hedelmissä on ihmiselle välttämättömiä ravintoaineita, kuten monenlaisia kuituja, vitamiineja, kivennäisaineita ja antioksidantteja. On esimerkiksi tutkittu, mitä veriarvoille tapahtuu, kun tutkittavat koehenkilöt syövät jopa 20 hedelmää päivässä. Mitään terveyshaittoja ei ilmennyt. Kahdesta kolmeen hedelmää päivässä on kuitenkin riittävä määrä ihmiselle riittävän ravinnonsaannin turvaamiseksi.


title: Hedelmä (ruoka)

text: Monille hedelmäkasveille on tyypillistä suuri geneettinen muuntelu. Hedelmän laadun säilyttämiseksi niitä ei yleensä lisätäkään siemenistä vaan suvullisesti eli kasvullisesti. Monilla lajeilla siemenestä kasvatetaan vain perusrunko, johon ympätään halutun lajikkeen oksia. Kasvullinen lisääminen säilyttää kasvien perimän sellaisenaan ja samalla hedelmän laadunkin, ellei ulkoisista olosuhteista muuta aiheudu.


title: Hedelmä (ruoka)

text: Banaani on maailman eniten viljelty hedelmä. Toisilleen lähisukuisia sitrushedelmiä viljellään kuitenkin yhteenlaskettuina vielä enemmän.


title: Hedelmä (ruoka)

text: Evoluutiossa jotkin kasvit ovat ilmeisesti kehittyneet tuottamaan meheviä, syötäviä hedelmiä, koska tällä tavoin eläimet saadaan houkutelluiksi levittämään niiden siemeniä. Vaikka hedelmämalto on helposti sulavaa, sen sisällä olevat siemenet ovat tavallisesti niin kovakuorisia, että eläin joko sylkee ne suustaan tai ne kulkeutuvat ehjinä ja itämiskykynsä säilyttäneinä eläimen ruoansulatuskanavan läpi.


title: Hedelmä (ruoka)

text: Myös ihminen on esihistorialliselta ajalta saakka kerännyt syötäviä hedelmiä luonnosta. Hedelmäpuita alettiin kuitenkin viljellä vasta kauan sen jälkeen, kun ihminen oli muutoin ryhtynyt viljelemään maata. Niiden viljelys nimittäin edellytti jo kiinteää asutusta, koska ne alkavat tuottaa satoa vasta useiden vuosien kuluttua istuttamisestaan.


title: Hedelmä (ruoka)

text: Tiettävästi varhaisimmat viljellyt hedelmäkasvit olivat granaattiomena, oliivipuu, taatelipalmu, viikunapuu ja viiniköynnös. Niitä alettiin viljellä Välimeren maissa noin 4000 eaa.. Sen sijaan esimerkiksi omenapuun viljelys alkoi vasta tuhansia vuosia myöhemmin, koska se ei tee juurivesoja, minkä vuoksi sen kasvullinen lisääminen edellyttää käytännössä varttamista, joka keksittiin vasta myöhemmin.


title: Filip Ude

text: Filip Ude (s. 3. kesäkuuta 1986 Čakovec) on kroatialainen telinevoimistelija. Hän edustaa GK Zadravec Marijan Macan -seuraa.


title: Filip Ude

text: Ude saavutti Pekingin olympialaisissa 2008 hopeaa hevosella pistein 15,725. Hän sai samalla telineellä MM-hopeaa Nanjingissa 2014 ja EM-hopeaa Lausannessa 2008.


title: Kroatian naisten jalkapallomaajoukkue

text: Kroatian naisten jalkapallomaajoukkue edustaa Kroatiaa kansainvälisissä naisten jalkapallon maajoukkuekilpailuissa. Se toimii Kroatian jalkapalloliiton alaisuudessa. Kroatia ei ole koskaan selvinnyt EM- tai MM-kilpailuihin.


title: Jure Zdovc

text: Jurij "Jure" Zdovc (s. 13. joulukuuta 1966 Maribor, Slovenian ST, Jugoslavia) on slovenialainen koripallovalmentaja ja kilpauransa päättänyt koripalloilija, joka edusti maajoukkuetasolla Jugoslaviaa ennen maansa itsenäistymistä.


title: Jure Zdovc

text: Zdovc kuului Jugoslavian maajoukkueeseen, joka saavutti olympiahopeaa Soulissa 1988, maailmanmestaruuden Argentiinassa 1990 ja Euroopan mestaruuden Jugoslaviassa 1989 sekä Italiassa 1991. Slovenian itsenäistyttyä Zdovc edusti sen maajoukkuetta useissa EM-kilpailuissa.


title: Jure Zdovc

text: Pelaajauransa jälkeen Zdovc on toiminut päävalmentajana muun muassa Venäjällä ja Turkissa sekä Slovenian maajoukkueessa.


title: NK Zagreb

text: Nogometni klub Zagreb on zagrebilainen jalkapalloseura. Se on perustettu vuonna 1908. Se pelaa Kroatian korkeimmalla sarjatasolla 1. HNL:ssä. Kroatian mestaruuden joukkue voitti vuonna 2002.


title: Zoran Čutura

text: Zoran Čutura (s. 12. maaliskuuta 1962 Zagreb, Kroatian ST, Jugoslavia) on kroatialainen kilpauransa päättänyt koripalloilija, joka edusti maajoukkuetasolla Jugoslaviaa ennen maansa itsenäistymistä.


title: Zoran Čutura

text: Čutura kuului Jugoslavian maajoukkueeseen, joka saavutti olympiahopeaa Soulissa 1988, maailmanmestaruuden Argentiinassa 1990, MM-pronssia Espanjassa 1986 ja Euroopan mestaruuden Jugoslaviassa 1989.


title: Akoniittihappo

text: Akoniittihappo (CHO) on karboksyylihappoihin kuuluva orgaaninen yhdiste, jolla on cis- ja trans-isomeerit. Yhdisteen cis-isomeeria (CAS 585-84-2) esiintyy kaikissa eliöissä osana sitruunahappokiertoa ja trans-akoniittihappoa (CAS 4023-65-8) voidaan käyttää muovien- ja kumien pehmentimien valmistamiseen.


title: Akoniittihappo

text: Molemmat akoniittihapon isomeerit ovat huoneenlämpötilassa valkoisia kiteisiä aineita, jotka liukenevat hyvin veteen ja etanoliin, mutta eivät juurikaan dietyylieetteriin. Trans-akoniittihappo on hieman cis-isomeeriään stabiilimpi. Kuumennettaessa yhdistettä siitä muodostuu ensin akoniittihapon anhydridi ja edelleen itakonianhydridiä tai sitrakonianhydridiä, jotka voidaan hydrolysoida itakoni- ja sitrakonihapoiksi.


title: Akoniittihappo

text: Cis-akoniittihappoa esiintyy kaikissa eliöissä sitruunahappokierron osana. Sitä muodostuu välituotteena, kun akonitaasientsyymi isomeroi sitruunahappoa isositruunahapoksi. Ensimmäisen kerran yhdiste eristettiin vuonna 1820 ukonhatusta ("Aconitum napellus"). Cis-isomeerin lisäksi trans-isomeeria on eritetty muun muassa ukonhatusta, sokeriruo'osta, juurikkaasta ja kortteista. Niissä se esiintyy magnesium- ja kalsiumsuoloina.


title: Akoniittihappo

text: Akoniittihappoa voidaan valmistaa kuumentamalla sitruunahappoa rikkihappo- tai metaanisulfonihappopitoisessa liuoksessa 175 °C:n lämpötilaan. Näin muodostuu pääasiassa trans-akoniittihappoa, mutta myös cis-akoniittihappoa, itakonihappoa, sitrakonihappoa ja asetonidikarboksyylihappoa.


title: Akoniittihappo

text: Akoniittihappoa voidaan käyttää itakonihapon valmistamiseen ja akoniittihaposta saatavia trietyyli- tai tributyyliestereitä käytetään synteettisten muovien ja kumien pehmentiminä.


title: Zdravko Radulović

text: Zdravko Radulović (s. 12. joulukuuta 1967 Nikšić, Montenegron ST, Jugoslavia) on kroatialainen koripallovalmentaja ja kilpauransa päättänyt koripalloilija, joka edusti maajoukkuetasolla Jugoslaviaa.


title: Zdravko Radulović

text: Radulović kuului Jugoslavian maajoukkueeseen, joka saavutti olympiahopeaa Soulissa 1988 ja Euroopan mestaruuden Jugoslaviassa 1989.


title: Zdravko Radulović

text: Pelaajauransa jälkeen Radulović on toiminut kroatialaisjoukkueiden päävalmentajana.


title: Obozerski

text: Obozerski () on kaupunkimainen taajama ja kaupunkikunta Arkangelin alueen Plesetskin piirissä Venäjällä. Se sijaitsee Obozero-järven rannalla 80 kilometriä Plesetskistä pohjoiseen. Taajamassa on 3 600 ja kunnassa 4 400 asukasta (vuonna 2012).


title: Obozerski

text: Obozerskin kunnan pinta-ala on 2 078,43 neliökilometriä. Se rajoittuu etelässä Plesetskin piirin Jemtsan ja pohjoisessa Samodedin kuntiin, idässä Arkangelin alueen Holmogoryn ja lännessä Onegan piiriin. Pinta-alasta 97,8 % on metsää.


title: Obozerski

text: Kunnan alueella virtaa Jemtsan sivujoki Vaimuga. Seudulla on paljon soita. Hyötykaivannaisiin kuuluvat karbonaattimineraalit, hiekka, sora ja kivennäisvesi. Kunnassa sijaitsee osa Permilovon rauhoitusalueesta.


title: Obozerski

text: Keskustaajaman lisäksi kuntaan kuuluvat Malyje Ozerkin ja Štšukozerjen kylät, Bolšaja Kjaman, Letneozerskin, Malinovkan, Mošnojen, Pervomaiskin, Sosnovkan, Švakinon ja Velikoozerskin asutukset sekä Urometsin rautatieasema. Obozerskin jälkeen suurimpia keskuksia ovat 400 asukkaan Letneozerski sekä yli sadan asukkaan Malinovka, Pervomaiski ja Švakino.


title: Obozerski

text:
Taajaman asukasluvun kehitys
Paikkakunta on saanut alkunsa vuonna 1897 perustetusta Obozerskajan rautatieasemasta. Belomorskiin johtavan yhteysradan valmistuttua vuonna 1939 siitä tuli tärkeä risteysasema. Asemataajama sai kaupunkimaisen taajaman statuksen ja nimen Obozerski vuonna 1957.


title: Obozerski

text: Obozerskin kautta kulkee etelästä Arkangeliin johtava rautatie, josta haarautuu rata Belomorskiin. Radoilla on Bolšaja Kjaman, Švakinon, Obozerskajan ja Letneozerskajan asemat. Taajaman ohi kulkee Arkangelin ja Kargopolin välinen asfaltoitu maantie. Obozerskista on linja-autoyhteys Plesetskiin. Kunnan läpi kulkevat myös kaukoliikenteen linja-autot.


title: Obozerski

text: Seudun pääelinkeinot ovat puunhankinta- ja jalostus, elintarviketeollisuus, rautatieliikenne ja tienrakennustyöt. Maataloutta harjoitetaan yksityisillä palstaviljelmillä.


title: Obozerski

text: Keskustaajaman palveluihin kuuluvat kaksi lastentarhaa ja keskikoulua, kulttuuritalo, kirjasto, poliklinikka ja sairaala. Eräitä palveluja on myös Letneozerskissa ja muissa asutuksissa.


title: Obozerski

text: Kunnan ainoa kulttuuriperintökohde on vuonna 1855 pystytetty Malyje Ozerkin kirkko, joka on säilynyt vain osittain. Muita nähtävyyksiä ovat Venäjän neljänkymmenennen tuhannen sähköistetyn rautatiekilometrin muistomerkki, Tihvinän Jumalanäidin ikonin tsasouna ja rakenteilla oleva kirkko.


title: Samotti

text: Samotti tarkoittaa poltettua ja murskattua savea ja myös keramiikan sekoitetta.


title: Samotti

text: Se on huokoista eikä kovin tiheää. Sitä on saatavissa jauheena tai murskeena. Sitä käytetään saviastioiden ja veistosten teossa.


title: Samotti

text: Samottia käytetään saven täyteaineena, ja se on eri väristä kuin savi.


title: Karl August Finelius

text: Karl August Finelius (9. kesäkuuta 1814 Vaasa – 10. joulukuuta 1894 Kokkola) oli suomalainen kirkkoherra, rehtori ja oppikirjojen tekijä.


title: Karl August Finelius

text: Fineliuksen vanhemmat olivat värjärimestari Karl Ulrik Finelius (k. 1846) ja Anna Elisabet Lundqvist tämän toisessa avioliitossa. Hän kävi Tampereen pedagogiota ja Vaasan triviaalikoulua ja pääsi ylioppilaaksi 1834. Finelius valmistui Helsingin yliopistosta filosofian kandidaatiksi 1839 ja maisteriksi 1840. Hänestä tuli riemumaisteri 1890. Finelius vihittiin papiksi Turun hiippakunnassa 1840.


title: Karl August Finelius

text: Finelius oli Turun triviaalikoulun vt. apologistana 1840, apulaispappina Jomalassa 1840–1843, Skarpansin vt. saarnaajana 1843 ja Raahen ala-alkeiskoulun rehtorina 1843–1850. Hän oli Kokkolan kappalaisena 1850–1888 ja Kokkolan kirkkoherrana 1888–1894 (astui virkaan 1890). Finelius sai varapastorin arvon 1851 ja rovastin arvon 1889.


title: Karl August Finelius

text: Finelius kirjoitti maantiedon, Suomen historian ja suomen kielen alkeisoppikirjoja.


title: Karl August Finelius

text: Finelius oli naimisissa 1843–1866 Katarina Fredrika Chydeniuksen (k. 1866) kanssa ja vuodesta 1871 Charlotta Westerstråhlen kanssa. Hänen poikansa ensimmäisestä avioliitosta oli Viipurissa painoasiamiehenä toiminut Karl Fredrik Finelius (1844–1907).


title: NK Inter Zaprešić

text: Nogometni Klub Inter Zaprešić on jalkapalloseura Zaprešićin kaupungista, Pohjois-Kroatiasta. Seura pelaa Kroatian korkeimmalla sarjatasolla 1. HNL:ssä. Joukkue on voittanut kertaalleen Kroatian cupin vuonna 1992.


title: NK Inter Zaprešić

text: "Tilanne 28. heinäkuuta 2015"


title: Henri Bedimo

text: Henri Bedimo Nsamé (s. 4. kesäkuuta 1984 Douala) on kamerunilainen jalkapalloilija. Pelipaikaltaan hän on vasen laitapuolustaja. Bedimo edustaa Ranskan pääsarjassa Ligue 1:ssä pelaavaa Lyonia.


title: Henri Bedimo

text: Montpellier


title: NK Istra 1961

text: Nogometni Klub Istra 1961 on jalkapalloseura Pulan kaupungista Länsi-Kroatiasta. Seura on perustettu vuonna 1961. Sen kotistadion on Stadion Aldo Drosina. Istra pelaa Kroatian korkeimmalla sarjatasolla 1. HNL:ssä. Maan toiseksi korkeimman sarjatason 2. HNL:n seura on voittanut kahdesti 2004 ja 2009.


title: NK Istra 1961

text: "Tilanne 28. heinäkuuta 2015"


title: Sprachenatelier Berlin

text: Spracheatelier Berlin – kieli-, taide- ja kulttuuri-instituutti perustettiin kielikouluksi ja studioksi vuonna 2003.


title: Sprachenatelier Berlin

text: Saksan ja kymmenien muiden kielten lisäksi Sprachenatelier Berlin järjestää festivaaleja, elokuvailtoja, luentotilaisuuksia, konsertteja, näyttelyitä, työpajoja, poliittisia keskusteluja ja seminaareja. Sprachenatelier Berlin on ollut tapahtumapaikkana lukuisille esityksille, näytelmille, elokuvanäytöksille, tanssille ja teatterityöpajoille. Instituutin tiloja käytetään myös poliittisen informaation ja keskustelun näyttämöinä.


title: Sprachenatelier Berlin

text: Lichtenbergiläinen muurarimestari Oskar Garbe oli menestynyt rakennuttaja vuoden 1900 tienoilla. Berliinissä hän rakensi kaksi kirkkoa, "Erlöserkirchen" () ja "Samariterkirchen" (), erilaisia liikerakennuksia, kabareeteatterin ja useita ylellisiä huviloita. 1907 hän rakensi arvostetun asuinrakennuksen Frankfurter Allee 40:ssä, jossa Sprachenatelier sijaitsee tänään. Arkkitehti "Hans Liepe" kehitti rakennuksen suunnitelmat vuonna 1906 Garbelle, joka itse suunnitteli asuntojen ulkoasun ja asui sitten rakennuksen toisessa kerroksessa yhdeksän huoneen asunnossa.


title: Sprachenatelier Berlin

text: Viisikerroksisen, punaisen talon etuosa on tehty raappauslaastista, ja sillä on kaksinkerroin kaareva pääty. Sisäpihalla on viisikerroksinen, vaalea teollisuusrakennus, jonka etummainen julkisivu on suunniteltu jugendtyylillä ja koristettu sinisillä tiilillä. Vuoteen 1900 saakka rakennusta käyttivät ensisijaisesti huonekalujen valmistajat ja kauppiaat. Erityisen kiinnostavan rakennuksesta tekevät runsaat, lähes täysin säilytetyt jugendtyyliset kalusteet.


title: Sprachenatelier Berlin

text: Berliinin senaatti, CSN Sweden, ANSA Norway ja EBACO ovat virallisesti tunnustaneet Sprachenatelier Berliinin. Se on fadafin jäsen ja sille on myönnetty lupa seuraavien kokeiden suorittamiseen: telc, CnaVT, TCF Test de connaissance du français ja Swedex.


title: Sprachenatelier Berlin

text: The World is not my Village on avoin keskustelufoorumi aiheista kuten globalisaatio, migraatio ja ympäristö. Keskiössä näissä keskusteluissa ovat ihmiset ja heidän kokemusmaailmansa.


title: Sprachenatelier Berlin

text: Kulturmittwoch () on viikottain tapahtuvaa opetusohjelmaan kuulumatonta kulttuuriohjelmaa. Museovierailut, kävelyt lähiympäristössä, luennot ja elokuvaesitykset tarjoavat käsityksen saksalaisesta kulttuurista sekä tilaisuuden käyttää saksan kielen taitoja käytännössä ja luoda uusia kontakteja.


title: Sprachenatelier Berlin

text: Muita tärkeitä tapahtumia:


Sprachenatelier Berlin


title: Sprachenatelier Berlin

text:
2004
Sprachenatelier Berlin tarjoaa ryhmätunteja ja yksityisopetusta melkein 50 kielellä, myös suomeksi.


title: Som

text: Som ("Monni") oli Venäjän keisarikunnan laivaston Som-luokan sukellusvene joka upposi Ahvenanmerellä 10. toukokuuta 1916. Alus oli valmistunut Yhdysvalloissa 1901 nimellä "Fulton". Se myytiin 1904 Venäjän laivastolle, ja se siirrettiin Petrogradiin. Siihen tehtiin muutostöitä, ja niiden valmistuttua se siirtyi Vladivostokiin, jossa sen oli tarkoitus osallistua Japania vastaan käytyyn sotaan. Torpedojen puutteen vuoksi se pääsi osallistumaan vain 28. huhtikuuta 1905 käytyyn taisteluun. Joulukuussa 1914 "Som" siirrettiin Mustallemerelle Sevastopolin tukikohdan laivastoon Krimille. Seuraavan vuoden heinäkuussa "Som" vietiin rautateitse Petrogradiin, josta se jatkoi uuteen kotisatamaansa Maarianhaminaan.


title: Som

text: "Som" törmäsi aamulla 10. toukokuuta 1916 "S/S Ingermanlandiin". Aluksessa oli kaksi upseeria ja 16 miehistön jäsentä, jotka menivät aluksen mukana.


title: Som

text: Aluksen uskotaan löytyneen Ruotsin rannikolta Ahvenanmereltä uppoamispaikaltaan. Tieto "Somiksi" oletetun aluksen löytymisestä julkaistiin heinäkuussa 2015.


title: Fulton

text: Fulton voi tarkoittaa ainakin seuraavia:


title: Jean Marie Dongou

text: Jean Marie Dongou Tsafack (s. 1995) on kamerunlainen jalkapalloilija, joka edustaa espanjalaisen suurseuran FC Barcelonan reservijoukkuetta FC Barcelona B:tä.


title: Oksovski

text: Oksovski () on maalaiskunta ja sen keskustaajama Arkangelin alueen Plesetskin piirissä Venäjällä. Se sijaitsee Onegajoen varrella 29 kilometriä Plesetskistä lounaaseen. Taajamassa on 1 900 ja kunnassa 2 800 asukasta (vuonna 2013).


title: Oksovski

text: Oksovskin kunnan pinta-ala on 357,69 neliökilometriä. Se rajoittuu etelässä Plesetskin piirin Fedovon, lännessä Severoonežskin, pohjoisessa Savinskin ja idässä Plesetskin kuntiin sekä kaakossa Arkangelin alueen Njandoman piiriin. Pinta-alasta 89,1 % on metsää ja 6,4 % maatalousmaata.


title: Oksovski

text: Kunnan läpi virtaa Onegajoki. Seudulla on paljon soita ja karsti-ilmiöitä. Hyötykaivannaisiin kuuluvat hiekka, sora ja basaltti.


title: Oksovski

text: Keskustaajaman lisäksi kuntaan kuuluvat Denislavjen, Falevon, Goran, Havdinan, Kazakovan, Koršakovan, Matvejevskajan, Navolokin, Oksovan, Polskajan, Šilovskajan, Tarasovan ja Teterinan kylät sekä Bulatovon, Pustynkan ja Rosljakovskaja Zapanin asutukset. Toiseksi suurin asutuskeskus on lähes 400 asukkaan Bulatovo.


title: Oksovski

text:
Taajaman asukasluvun kehitys
Kunnan alue käsittää historiallisen Navolokin volostin. Neuvostoaikana perustettiin Oksovan kyläneuvosto, jonka keskuspaikkana toimi Navolokin kylä. Entisestä metsätyöläisasutuksesta muodostettiin vuonna 1961 Oksovskin kaupunkimainen taajama. Oksovskin taajamaneuvostosta erotettiin vuonna 1985 Severoonežskin taajamaneuvosto. Oksovski menetti kaupunkimaisen taajaman statuksen vuonna 2013.


title: Oksovski

text: Oksovskin kautta kulkee Puksan, Severoonežskin, Undozeron ja Jangoryn välinen rautatie. Arkangelin ja Kargopolin väliseltä maantieltä haarautuu Denislavjessa Oksovskiin ja Severoonežskiin johtava tie. Taajamasta on linja-autoyhteys Plesetskiin. Kunnan läpi kulkevat myös kaukoliikenteen linja-autot.


title: Oksovski

text: Seudun pääelinkeinot ovat maatalous ja metsäteollisuus. Puunhankintaa ja -jalostusta harjoittavat Jarnemales ja LesWood, maataloutta Denislavjen karjatila ja joukko yksityisiä palstaviljelmiä.


title: Oksovski

text: Keskustaajaman palveluihin kuuluvat lastentarha, keskikoulu, kulttuuritalo, kirjasto ja pieni poliklinikka. Eräitä palveluja on myös Denislavjessa ja muissa kylissä.


title: Oksovski

text: Paikallinen nähtävyys on Denislavjen raunioitunut puukirkko, joka on pystytetty 1900-luvun alussa. Denislavjessa toimii retkeilymaja.


title: NK Lokomotiva

text: Nogometni Klub Lokomotiva Zagreb on jalkapalloseura Zagrebista. Seura pelaa Kroatian korkeimmalla sarjatasolla 1. HNL:ssä. Sen kotistadion on Stadion Kranjčevićeva.


title: Internet Game Database

text: Internet Game Database (IGDB) on verkossa toimiva tietokanta jonka päämääränä on "kerätä, säilyttää ja jakaa tietoa peleistä". Tietokannasta löytyy tällä hetkellä informaatiota ainoastaan videopeleistä.


title: Internet Game Database

text: IGDB julkaistiin suljettuna beta-versiona vuonna 2012 ja se siirtyi avoimeen beta-versioon vuonna 2015. Kesäkuussa vuonna 2015 IGDB-tietokannasta löytyi 10 000 videopeliä, 5 600 videopeliyhtiötä ja melkein 80 000 pelinkehittäjää. Nämä tiedot on kerätty sivuston 3600 rekisteröidyn beta-käyttäjän toimesta. Sivuston FAQ-osion mukaan kaikki käyttäjien syöttämä tieto on myös ylläpitäjien tarkistamaa ja hyväksymää.


title: Internet Game Database

text: Yksi IGDB-tietokannan ominaisuuksista on käyttäjien mahdollisuus arvioida videopelejä ja antaa näille arvosana asteikolla yhdestä kymmeneen. Toinen merkittävä ominaisuus on keskustelupalsta, jolla käyttäjät voivat keskustella peleihin liittyvistä aiheista. Sivusto ilmoittaa tukevansa myös videopelitutkimusta tarjoamalla paikan arkistoida ja linkittää vertaisarvioituja tieteellisiä artikkeleja.


title: Aaron Brown

text: Aaron Brown (s. 27. toukokuuta 1992 Toronto, Ontario) on kanadalainen pikajuoksija, joka kilpailee 100 ja 200 metrillä. Brown on 185 senttimetriä pitkä ja painaa 79 kilogrammaa.


title: Aaron Brown

text: Brown oli mukana 200 metrillä vuoden 2012 kesäolympialaisissa Lontoossa, jääden kuitenkin välieriin. Seuraavan vuoden MM-kilpailuissa Moskovassa Brown oli 100 metrillä välierissä. Hän saavutti myös pronssia pikaviestistä noista kilpailuista. Vuoden 2015 MM-kilpailuissa Pekingissä Brown jäi 100 metrillä välieriin ja 200 metrillä alkueriin. Pikaviestistä hän saavutti jälleen pronssia. Rio de Janeiron olympialaisissa 2016 hän karsiutui 100 metrin alkuerissä ja 200 metrin välierissä sekä sai pronssia 4 × 100 metrin viestissä. Lontoon MM-kilpailuissa 2017 hänet hylättiin 200 metrin alkueräjuoksussa.


title: Aaron Brown

text: Brown on saavuttanut alle 18-vuotiaiden MM-hopeaa vuodelta 2009 100 metriltä ja alle 20-vuotiaiden MM-pronssia seuraavalta vuodelta 200 metriltä. IAAF World Relays -kilpailuissa hän voitti kultaa 4 × 200 metrin viestissä 2017. Gold Coastin Kansainyhteisön kisoissa 2018 hän sai hopeaa 200 metrillä ajalla 20,34.


title: Andre De Grasse

text: Andre De Grasse (s. 10. marraskuuta 1994 Markham, Ontario) on kanadalainen pikajuoksija, joka kilpailee 100 metrillä ja 200 metrillä.


title: Andre De Grasse

text: Toronton Pan-Amerikan kisoissa 2015 De Grasse voitti kultaa sekä 100 että 200 metriltä. 200 metrillä hän juoksi loppukilpailussa uuden Kanadan ennätyksen 19,88. De Grasse pitää hallussaan myös Kanadan sisäratojen 200 metrin ennätystä 20,26.


title: Andre De Grasse

text: Pekingin MM-kilpailuista 2015 De Grasse saavutti pronssia 100 metriltä ennätyksellään 9,92. Hän jakoi pronssin yhdessä Trayvon Bromellin kanssa. Samoista kisoista hän saavutti pronssia myös pikaviestistä.


title: Andre De Grasse

text: De Grasse saavutti Rio de Janeiron olympialaisissa 2016 hopeaa 200 metrillä ajalla 20,02 ja pronssia 100 metrillä ennätysajallaan 9,91 sekä pronssia pikaviestistä.


title: Andre De Grasse

text: De Grasse voitti World Relays -kilpailuissa 2017 kultaa 4 × 200 metrin viestissä.


title: Andre De Grasse

text: Kauden 2015 jälkeen De Grasse solmi Puman kanssa monivuotisen sponsorointisopimuksen. Sopimuksen arvo oli 11 miljoonaa Yhdysvaltain dollaria, bonuksineen jopa 30 miljoonaa.


title: Andre De Grasse

text: 18. kesäkuuta 2017 Tukholman Timanttiliigassa De Grasse juoksi 100 metrillä tuulituloksen 9,69 s (+4,8 m/s).


title: Guido Vadalá

text: Guido Nahuel Vadalá (s. 8. helmikuuta 1997 Rosario) on argentiinalainen jalkapalloilija, joka edustaa Italian Serie A:ssa pelaavaa Juventusta lainalla Primera División de Argentinan Boca Juniorsista. Pelipaikaltaan Vadalá on oikea laitahyökkääjä.


title: Guido Vadalá

text: Vadalá on Boca Juniorsin kasvatti. Hän nousi seuran edustusjoukkueeseen vuonna 2015. Vadalá pelasi Bocan paidassa kaksi ottelua Copa Libertadoresissa kaksi ottelua, mutta ei ole debytoinut vielä Primera División de Argentinassa.


title: Guido Vadalá

text: Heinäkuussa 2015 Vadalá siirtyi kaksivuotiselle lainalle Italian Serie A:n Juventukseen.


title: Marxilaisen yhteiskuntatieteen seura

text: Marxilaisen Yhteiskuntatieteen Seura ry (MYTS) on marxilaisen yhteiskunta-analyysin edistämiseen keskittynyt tieteellinen yhdistys. Seura on perustettu 26.4.1992 ja se pitää yllä marxilaiseen yhteiskuntateoriaan perustuvaa keskustelua ja tutkimusta.


title: Marxilaisen yhteiskuntatieteen seura

text: MYTS toimii pääsääntöisesti Tampereella, mutta tekee aktiivista yhteistyötä kansallisten ja kansainvälisten toimijoiden kanssa osallistumalla esimerkiksi käännös- ja tutkimusprojekteihin, sekä järjestämällä kokouksia, seminaareja, ja kustantamalla painotuotteita.


title: Rakieem Salaam

text: Rakieem Mustafa Allah "Mookie" Salaam (s. 5. huhtikuuta 1990 San Bernardino, Kalifornia) on yhdysvaltalainen pikajuoksija, joka kilpailee 100 ja 200 metrillä. Salaam on 180 senttimetriä pitkä ja painaa 79 kilogrammaa.


title: Rakieem Salaam

text: Salaam kuului Yhdysvaltain hopeaa saavuttaneeseen pikaviestijoukkueeseen vuoden 2013 MM-kilpailuissa Moskovassa. Hän juoksi sekä alkuerissä että finaalissa. Muut joukkueen jäsenet olivat Charles Silmon, Mike Rodgers ja Justin Gatlin. Salaam on voittanut urallaan yhden Timanttiliigan osakilpailun.


title: Rakieem Salaam

text: Salaamin valmentajna toimii Matt Kane.


title: Savinski

text: Savinski () on kaupunkimainen taajama ja kaupunkikunta Arkangelin alueen Plesetskin piirissä Venäjällä. Se sijaitsee Vienanjoen sivujoen Jemtsan varrella 35 kilometriä Plesetskistä pohjoiseen. Taajamassa on 7 500 ja kunnassa 8 000 asukasta (vuonna 2012).


title: Savinski

text: Savinskin kunnan pinta-ala on 1 641,91 neliökilometriä. Se rajoittuu etelässä Plesetskin piirin Plesetskin, Oksovskin ja Severoonežskin, lännessä Jarneman ja pohjoisessa Jemtsan kuntiin, luoteessa Arkangelin alueen Onegan piiriin sekä idässä Mirnyin kaupunkipiirikuntaan. Pinta-alasta 95,7 % on metsää.


title: Savinski

text: Kunnan alueella virtaavat Onegajoki, Jemtsa ja sen sivujoki Šeleksa. Seudulla on paljon soita ja karsti-ilmiöitä. Hyötykaivannaisiin kuuluvat savi, kalkkikivi, turve, hiekka ja sora. Kunnassa sijaitsee Plesetskin rauhoitusalue.


title: Savinski

text:
Keskustaajaman lisäksi kuntaan kuuluvat Savinskojen ja Šestovon kylät sekä
Krivozerkon, Reka Jemtsan, Sanatori Timmen, Šeleksan ja 88. kvarttaalin asutukset. Savinskojessa on lähes 200 ja Reka Jemtsassa ja Šeleksassa yli sata asukasta.


title: Savinski

text:
Taajaman asukasluvun kehitys
Kunnan alue käsittää historiallisen Savinskojen volostin. Neuvostoaikana muodostettiin samanniminen kyläneuvosto. Savinskin kaupunkimainen taajama on perustettu vuonna 1961 metsäteollisuuspiirin ja rakenteilla olleen sementtitehtaan yhteyteen.


title: Savinski

text: Kunnan läpi kulkevat etelästä Arkangeliin johtava rautatie sekä Arkangelin ja Kargopolin välinen asfaltoitu maantie. Rautatieltä haarautuu sivuraide Savinskin taajamaan. Radan varrella on Šeleksan asema. Savinskista on linja-autoyhteys Plesetskiin. Kunnan läpi kulkevat myös kaukoliikenteen linja-autot.


title: Savinski

text: Seudun pääelinkeinot ovat rakennustarvikkeiden tuotanto ja metsäteollisuus. Tärkein tuotantolaitos on vuonna 1966 valmistunut Savinskin sementtitehdas. Lisäksi tuotetaan teräsbetonia, hiekkaa ja soraa sekä harjoitetaan puunhankintaa ja -jalostusta. Maatalouden merkitys on vähäinen.


title: Savinski

text: Keskustaajaman palveluihin kuuluvat keskikoulu, kulttuuritalo, kirjasto, poliklinikka ja paikallissairaala.


title: Veljko Bulajić

text: Veljko Bulajić (s. 22. maaliskuuta 1928 Vilusi) oli kroatialainen elokuvaohjaaja ja käsikirjoittaja. Hänen elokuvansa on ollut ehdokkaana Kultaiseen palmuun ja parhaan vieraskielisen elokuvan Oscar-palkintoon.


title: Veljko Bulajić

text: Bulanićin ensimmäinen elokuva oli "Juna ilman aikataulua", joka julkaistiin vuonna 1959. Elokuva oli ehdokkaana Cannesin elokuvajuhlien Kultaiseen palmuun. Vuonna 1962 Bulajić ohjasi elokuvan "Kozara – veriset vuoret", joka oli ehdokkaana Moskovan kansainvälisessä elokuvafestivaaleissa ja voitti Kultaisen palkinnon. Bulajić ohjasi myöhemmin "Neretvan taistelu" elokuvan, joka taas julkaistiin 1969. Elokuva voitti Parhaan vieraskielisen elokuvan Oscarin.


title: FK Astana

text: FK Astana (, ) on jalkapalloseura Kazakstanin pääkaupungista Astanasta. Sen edustusjoukkue pelaa Kazakstanin korkeimmalla sarjatasolla Valioliigassa.


title: FK Astana

text: Seura perustettiin vuonna 2009, kun almatylaiset Valioliiga-seurat Megasport ja Almaty yhdistyivät ja muuttivat Astanaan. Seuran alkuperäinen nimi oli Lokomotiv, ja nykyisen nimensä se sai vuonna 2011. Nimeä Astana kantoi aiemmin myöhempi Astana-1964, joka pudotettiin talousvaikeuksien vuoksi Valioliigasta 1. divisioonaan kauden 2008 päätteeksi.


title: FK Astana

text: Astana pelasi ensimmäisen kautensa Valioliigassa vuonna 2009. Seura on voittanut Valioliigan mestaruuden vuonna 2014 ja Kazakstanin cupin vuosina 2010 ja 2012.


title: FK Astana

text: Seuran kotistadion on 30 000 -paikkainen Astana Arena, joka valmistui heinäkuussa 2009. Stadionilla pelaa myös Baiterek.


title: Som-luokka

text: Som-luokka (, suom. "monni") oli Venäjän keisarillisen laivaston vuosina 1904–1907 hankkima sukellusveneluokka, jonka alukset suunnitteli ja jonka ensimmäisen aluksen valmisti yhdysvaltalainen Electric Boat Company. Luokan pohjana oli Electric Boatin vuonna 1901 valmistunut, myynninedistämistarkoituksessa ympäri maailmaa esitelty Plunger-luokan prototyyppialus "Fulton", joka ostettiin ilman torpedoja huhtikuussa 1904. Ostajat antoivat alukselle nimen "Som", joka tarkoittaa monnia. Se toimitettiin Venäjän laivastolle Kronstadtiin heinäkuussa 1904. Sieltä alus siirrettiin Nevan tehtaalle Pietariin, jossa siihen kiinnitettiin jälleen akusto ja muita valtamerikuljetuksen ajaksi poistettuja osia. Alus luokiteltiin rannikkopuolustukseen sopivaksi ja siirrettiin junalla aluksi Vladivostokiin. Torpedoja sukellusveneeseen tilattiin Saksasta.


title: Som-luokka

text: Sukellusveneet olivat osa Venäjän–Japanin sodan aikaista hätävarusteluohjelmaa. Som-alusta myöhemmät kuusi sukellusvenettä rakennettiin lisenssillä Pietarissa, ja ne oli suunniteltu rautateillä siirretäviksi. Muutkin luokan sukellusveneet, jotka valmistuivat vuosina 1905–1907 nimettiin kalojen mukaan: "Beluga" (kitasampi, 1905), "Losos" (merilohi, 1905), "Peskar" (törö, 1905), "Štšuka" (hauki, 1905), "Sterljad "(sterletti, 1905) ja "Sudak" (kuha, 1907).


title: Som-luokka

text: Luokalle nimensä antanut "Som", tuolloisena kotipaikkanaan Maarianhamina, upposi miehistöineen Ahvenanmerellä 10. toukokuuta 1916 törmättyään ruotsalaiseen höyrylaivaan. Hylyn löytymisestä 21.7.2015 noin 2,8 kilometrin etäisyydeltä Ruotsin rannikosta uutisoitiin tiedotusvälineissä tuoreeltaan.


title: Ibos (Hautes-Pyrénées)

text: Ibos on kunta Lounais-Ranskassa Hautes-Pyrénées'n departementissa Midi-Pyrénées'n alueella. Kunnan nähtävyys on 1300-luvulta peräisin kirkko "Collégiale Saint-Laurent".


title: Jemtsa

text: Jemtsa (, myös "Jomtsa", Ёмца) on Vienanjoen sivujoki Arkangelin alueen Plesetskin ja Holmogoryn piireissä Venäjällä. Sen pituus on 188 kilometriä, valuma-alueen laajuus 14 100 neliökilometriä ja keskimääräinen virtaus 70 kuutiometriä sekunnissa.


title: Jemtsa

text: Jemtsa saa alkunsa Onegajoen itäpuolelta Režma- ja Krestovajajoen yhtymäkohdasta. Se virtaa soiden keskellä kohti itää ja kääntyy vähitellen kohti koillista ja pohjoista. Yläjuoksulla on paljon koskia. Joki jäätyy vain alajuoksultaan, joka on liikennöintikelpoinen. Vasemmanpuoleiset sivujoet ovat Vaimuga, Tegra, Suhaja Šeleksa, Šeleksa ja Sjamenga, oikeanpuoleiset Bolšaja Tšatša, Joga, Mehrenga, Kotšmas, Ižožka ja Pjarga.


title: Jemtsa

text: Joen yläjuoksulla sijaitsevat Savinskin taajama ja Mirnyin kaupunki. Alajuoksu on tiheään asutettu.


title: OnePlus 2

text: OnePlus 2 (lyhyemmin "OP2", tunnetaan myös nimellä "OnePlus Two") on kiinalaisen OnePlusin valmistama älypuhelin, joka on OnePlus Onen seuraaja. Siinä on uutuutena sormenjälkilukija, kotinäppäin ja paikka kahdelle SIM-kortille. Puhelimesta on kadonnut NFC-tuki ja muistikorttipaikka. Puhelinta myydään edeltäjänsä tavoin kutsujärjestelmällä, eikä sitä ole saatavilla kivijalkakaupoista. Puhelimesta on saatavilla 339 euron hintainen kolmen gigatavun keskusmuistilla ja 16 gigatavun flash-muistilla varustettu versio ja 399 euron hintainen neljän gigatavun keskusmuistilla ja 64 gigatavun flash-muistilla varustettu versio. Se esiteltiin 28. heinäkuuta 2015 Suomen aikaa, ja puhelin tulee myyntiin 11. elokuuta.


title: OnePlus 2

text: OnePlus 2:ssa käytetään OnePlusin omaa OxygenOS 2.0 -käyttöjärjestelmää, joka pohjautuu Android 5.1:een. OnePlus luopui OnePlus Onessa käytetystä CyanogenModista riitauduttuaan sen valmistajan kanssa. Puhelimessa on 3 300 milliampeeritunnin akku ja USB Type-C -latausliitäntä. OnePlus 2 on saatavilla vain mustana, mutta sille on saatavilla helposti vaihdettavia StyleSwap-kuoria.


title: OnePlus 2

text: OnePlus 2:ssa on 1,8:n gigahertsin Snapdragon 810 -järjestelmäpiiri ja Adreno 430 -grafiikkasuoritin.


title: OnePlus 2

text: OnePlus 2:ssa on 13 megapikselin takakamera kuudella linssillä ja lasertarkennuksella. Siinä on suuria 1,3 mikrometrin pikseleitä, f/2.0-aukko ja tupla-LED-salama. Etukameran tarkkuus on viisi megapikseliä.


title: OnePlus 2

text: OnePlus 2 on myynnissä vain internetin kautta ja sen ostaminen vaatii kutsun. Koska kutsujen saaminen koettiin OnePlus Onen kohdalla liian hankalaksi, OnePlus antoi heti yli 30 kertaa enemmän kutsuja kuin OnePlus Onen julkistuksen yhteydessä. Kutsuja voi saada monella eri tavalla: keskustelupalstoilta, uudelta varauslistalta tai yhtiön pop up -myyntipisteistä. Lisäksi puhelimen ostajat saavat kutsuja jaettavaksi. OnePlus 2 on saatavilla Suomessa myös ilman kutsujärjestelmää Elisalta.


title: Chamaeleo monachus

text: Chamaeleo monachus on Jemeniin kuuluvalla Sokotran saarella tavattava kameleonttilaji. IUCN on luokitellut sen uhanalaisuudeltaan silmälläpidettäväksi lajiksi.


title: Chamaeleo monachus

text: Muiden kameleonttilajien tapaan "Chamaeleo namaquensis" pystyy vaihtamaan väriään harmaan, ruskean ja vihreän väliltä. Ahdisteltuna se pitää sihisevää ääntä. Molekyylitutkimusten perusteella "Chamaeleo namaquensis" saattaa olla kameleonttien hyvin varhainen muoto. Laji kehittyi Sokotran irtauduttua Gondwanan muinaisesta mantereesta.


title: Chamaeleo monachus

text: Lajin kuvaili ensimmäisenä englantilainen eläintieteilijä John Edward Gray vuonna 1865. Hän luuli yksilön tulleen Madagaskarilta, sillä kameleontin briteille myyneet arabikauppiaat antoivat ilmeisesti siitä virheellistä tietoa. Lajin tajuttiin olevan Sokotran saarelta Isaac Balfourin tehtyä tutkimusmatkan saarelle vuonna 1880.


title: Chamaeleo monachus

text: "Chamaeleo namaquensis" on Sokotran saarelle kotoperäinen laji, eikä sitä tavata sen ulkopuolella. Se on yksi monista saaren endeemisistä lajeista ja ainoa saarella tavattava kameleontti. Sitä tavataan ympäri saarta laikuittain ja etenkin alueilla, joiden kasvillisuus on tiheää.


title: Chamaeleo monachus

text: IUCN on luokitellut lajin uhanalaisuudeltaan silmälläpidettäväksi lajiksi. Sen suurimpana uhkana pidetään saaren ylilaidunnusta. Vuohet syövät saaren kasvistoa ja kameleonttia tavataan erityisesti tiheän kasvillisuuden alueilla. Sitä tavataan kuitenkin myös harvemman kasvillisuuden alueilla, joten laji on todennäköisesti kohtalaisen sopeutumiskykyinen tätä uhkaa ajatellen. Vuohien määrän lisääntyminen saattaa silti muodostaa uhan tulevaisuudessa.


title: Matej Tóth

text: Matej Tóth (s. 10. helmikuuta 1983 Nitra, Tšekkoslovakia) on slovakialainen kilpakävelijä, joka kilpailee 20 ja 50 kilometrin kävelyssä. 185 senttimetriä pitkä ja 73 kilogrammaa painava Tóth edustaa Dukla Banská Bystricaa. Hän on 50 kilometrin kävelyn olympiavoittaja ja maailmanmestari.


title: Matej Tóth

text: Tóth voitti 50 kilometrin kävelyn maailmanmestaruuden Pekingissä 2015 ajalla 3.40.32 ja olympiakultaa Rio de Janeirossa 2016 ajalla 3.40.58. Lontoon olympialaisissa 2012 sekä Moskovan MM-kilpailuissa 2013 hän oli samalla matkalla viides ja Berliinissä 2009 kymmenes, Daegussa 2011 hän keskeytti.


title: Matej Tóth

text: 20 kilometrin MM-kilpailussa hän on sijoittunut yhdeksänneksi 2009, 13:nneksi 2011, 14:nneksi Osakassa 2007 ja 21:nneksi Helsingissä 2005. Olympialaisissa hän sijoittui samalla matkalla 26:nneksi Pekingissä 2008 ja 32:nneksi Ateenassa 2004.


title: Matej Tóth

text: Vuoden 2014 EM-kilpailuista Tóth saavutti hopeaa 50 kilometrin kävelystä ajalla 3.36.21. Berliinissä 2018 hän oli niin ikään toinen ajalla 3.47.27. 20 kilometrillä hän on ollut EM-kilpailuissa kuudes 2006 ja seitsemäs 2010. Kävelyn maailmancupissa hän voitti 50 kilometrin kilpailun Chihuahuassa 2010.


title: Matej Tóth

text: Tóth pitää hallussaan Slovakian ennätystä 50 kilometrin kävelyssä ja halliennätystä 3 000 metrin kävelyssä.


title: Jemtsa (taajama)

text: Jemtsa (, myös "Jomtsa", Ёмца) on maalaiskunta ja sen keskustaajama Arkangelin alueen Plesetskin piirissä Venäjällä. Se sijaitsee Konošan ja Obozerskin välisen rautatien varrella 50 kilometriä Plesetskistä pohjoiseen. Taajamassa on 1 100 ja kunnassa 1 400 asukasta (vuonna 2012).


title: Jemtsa (taajama)

text: Jemtsan kunnan pinta-ala on 1 349,63 neliökilometriä. Se rajoittuu pohjoisessa Plesetskin piirin Obozerskin ja etelässä Savinskin kuntiin, lännessä Arkangelin aluen Onegan piiriin sekä idässä Holmogoryn piiriin ja Mirnyin kaupunkipiirikuntaan. Pinta-alasta 96,8 % on metsää.


title: Jemtsa (taajama)

text: Kunnan alueella virtaa Jemtsan sivujoki Šeleksa. Seudulla on paljon soita ja karsti-ilmiöitä. Hyötykaivannaisiin kuuluvat karbonaattimineraalit, hiekka ja sora. Kunnassa sijaitsee pieni osa Permilovon rauhoitusalueesta.


title: Jemtsa (taajama)

text: Keskustaajaman lisäksi kuntaan kuuluu Verhovskin asutus, jossa on reilut 300 asukasta.


title: Jemtsa (taajama)

text:
Taajaman asukasluvun kehitys
Jemtsa on saanut alkunsa metsätyöläisten asutuksesta. Vuonna 1943 se sai kaupunkimaisen taajaman statuksen, joka poistettiin vuonna 2013.


title: Jemtsa (taajama)

text: Etelästä Arkangeliin johtavalla rautatiellä on Jemtsan ja Kuhtoozjorskajan asemat. Jemtsan kautta kulkee Arkangelin ja Kargopolin välinen asfaltoitu maantie. Taajamasta on linja-autoyhteys Plesetskiin. Kunnan läpi kulkevat myös kaukoliikenteen linja-autot.


title: Jemtsa (taajama)

text: Seudun pääelinkeinot ovat puunhankinta ja rautatieliikenne. Maataloutta edustavat yksityiset palstaviljelmät. Kunnan alueella toimii Pohjoisen federaationyliopiston metsäntutkimusalue.


title: Jemtsa (taajama)

text: Keskustaajaman palveluihin kuuluvat lastentarha, keskikoulu, kerhotalo, kirjasto ja pieni poliklinikka.


title: Nedjeljko Mihanović

text: Nedjeljko Mihanović (s. 16. helmikuuta 1930 Sitno Donje) oli kroatialainen poliitikko ja kahdennes puhemies Kroatian parlamentissa. Hän on käynyt Zagrebin yliopiston. Mihanović on myös Kroatian akatemian jäsenenä. Mihanovićista tuli puhemies vuonna 1994, mutta jäi eläkkeelle ja jätti puhemiehen viran kokonaan vuonna 1995.


title: Humber Hawk

text:
Humber Hawk on vuosina 1945–1967 valmistettu englantilainen keskikokoinen auto, jota valmisti Rootes Group -autoteollisuusyhtymä. Kaikki Hawkin korimallit olivat neliovisia ja takavetoisia.
Humber Hawkin viimeisin korimalli esiteltiin toukokuussa 1957. Mallia valmistettiin vuosina 1957–1967.


title: Humber Hawk

text: Hawk on hyvin leveä ja sen yhtenäiselle etuistuimelle mahtuu kolme. Hawk rekisteröitiin Suomessa kuudelle hengelle. Lisävarusteena oli saatavana erillisistuimet eteen.


title: Humber Hawk

text: Humber Hawkissa on nelitahtinen nelisylinterinen 2267 cm³ rivimoottori. Suurin teho on 58 kW / 4400 r/min (78 hv). Suurin vääntömomentti 162,5 Nm / 2300 r/min (DIN, liioitteleva SAE-vääntömomentti 175 Nm). Humberissa melu ei ole ongelma, sillä moottorin ääni ei kuulu sisälle.


title: Humber Hawk

text: Vaihteita on viisi, joista viitosta kutsuttiin ylivaihteeksi. Lisävarusteena oli saatavissa Borg-Warner automaattivaihteisto.


title: Humber Hawk

text: Tekniikan Maailman 2/1958 koeajossa Hawk kiihtyi 0-80 km/t 13,5 sekunnissa, 0-100 km/t 22,2 sekunnissa ja 0-120 km/t 36,9 sekunnissa. Huippunopeus on 134 km/t.


title: Humber Hawk

text: Humberia toi Suomeen Autola Oy. Vuonna 1958 Hawkin hinta oli Suomessa 1.310.000 markkaa ja 1959 1.225.000 markkaa. Vuoden 1958 kalliimpi hinta johtui ylimääräisestä tilapäisestä autontuontiverosta, jota oli hinnassa 210.000 markan edestä.


title: Karl Marx -seura

text: Karl Marx -seura ry on suomalainen, keväällä 1997 perustettu yhdistys, jonka tarkoituksena on edistää Karl Marxin tieteellisen ja filosofisen perinnön tutkimista, kehittelyä ja siitä käytävää kriittistä keskustelua. Seuran puheenjohtaja on Vesa Oittinen.


title: Karl Marx -seura

text: Seura haluaa tuoda yhteen dialektisen ajattelutradition ongelmista sekä vaihtoehtoisista yhteiskunta- ja taloustieteellisistä teorioista kiinnostuneita ihmisiä. Seuralla ei ole puoluepoliittisia kytkentöjä eikä se edellytä jäseniltään mitään maailmankatsomuksellista sitoutumista. Seuran toimintaan kuuluu muun muassa tieteellisten ja tiedettä popularisoivien seminaarien järjestäminen, julkaisutoiminta sekä yhteydenpito muihin koti- ja ulkomaisiin yhdistyksiin, erityisesti tieteellisiin seuroihin.


title: Karl Marx -seura

text: Seura on järjestänyt yksin tai yhteistyössä muiden yhdistysten kanssa seminaareja ja keskustelutilaisuuksia muun muassa reaalisosialismin romahduksesta, Evald Iljenkovin filosofiasta, Raoul Palmgreninsta ja suomalaisesta vasemmistoälymystöstä, Eduard Bernsteinin ajankohtaisuudesta, Bertolt Brechtistä, Forssan kokouksesta, Venäjästä, Marxin luontokäsityksestä ja uusliberalismista.


title: Karl Marx -seura

text: Seura tukee kansainvälistä "Historisch-Kritisches Wörterbuch des Marxismus" -projektia ja sillä on kontaktiverkosto Marx- ja marxismin tutkimusta harjoittaviin instituutioihin eri puolilla maailmaa. Karl Marx- seura on Tieteellisten seurain valtuuskunnan (TSV) jäsen vuodesta 2009 alkaen. Syksyllä 2011 seurassa oli noin 150 jäsentä, joista suuri osa tutkija- ja yliopistomaailmasta.


title: Tommi Rantala

text: Tommi Rantala (s. 30. tammikuuta 1984 Karkkila) on suomalainen maahockeylija, joka edustaa SM-sarjassa turkulaista HC Kilpparia. Maahockeyn Suomenmestaruuden Rantala on voittanut HC Kilpparin riveissä viidesti 2013-2016 ja 2018. Rantala on voittanut maahockeyn SM-sarjan pistepörssin vuosina 2014 (16+5=21) ja 2018 (15+1=16).


title: Tommi Rantala

text: Sisähockeyn Suomenmestaruuden Rantala on voittanut kuudesti 2010 ja 2014-2018. Sisähockeyn pistepörssin ykköspaikan Rantala on kirjannut nimiinsä vuosina 2015 (25+20=45), 2016 (15+5=20) ja 2018 (27+16=43).


title: Tommi Rantala

text: Vuonna 2018 Rantala teki HC Kilpparin riveissä palloiluhistoriaa voittaen kolmen eri pelimuodon Suomenmestaruuden ja niiden pistepörssit saman kalenterivuoden aikana: maahockey (15+1), sisähockey (27+16) ja hockey5 (10+2=12).


title: Tommi Rantala

text: Maajoukkueessa Rantala debytoi ensimmäisen kerran 9.9.2007 Predanovcin (SLO) EuroHockey Championship II -turnauksessa. Vuonna 2014 Rantala valittiin Euroopan Hockeyliiton (EHF) koulutusohjelmaan (C4E), jonka tarkoituksena on jakaa maahockeyn huippuvalmennusosaamista eurooppalaisille jäsenmaille. Urheilutoimittajain Liiton Lajien parhaat -valintatilaisuudessa 12. tammikuuta 2016 Helsingissä Rantala valittiin vuoden 2015 maahockeypelaajaksi Suomessa.


title: Spicy Horse

text:
Spicy Horse on Kiinan Shanghaissa perustettu itsenäinen videopelien kehittäjä. Spicy Horsen alkuperäinen nimi on kiinankielellä
麻辣马; ja tavanomaisemmalla kiinankielellä: 麻辣馬; sekä Pinyin-kielellä: Má là mǎ). Spicy Horse aloitti toimintansa luomalla American McGees Alice-pelin, jonka kehittäjinä olivat Anthony Jacobson ja Adam Lang vuonna 2007.


title: Spicy Horse

text:
Studio aloitti toiminnansa vuonna 2007, sitä kutsuttiin "tietä näyttäväksi" studioksi episodisissa peleissä. Se on tällä hetkellä suurin yksittäinen kehittäjä Läntisessä Kiinassa.
Spicy Horse työllistää yli 70 työntekijää heidän studiollaan Zhabei District, Shanghaissa. Yhtiön kehitysprosessi hyödyntää "core team"-metologiaa ja he ulkoistavat voimavaransa taiteeseen 100% suunnatakseensa ydinosaamisesnsa pelin kehitykseen.


title: Jenny Danielsson

text: Jenny-Julia Danielsson (s. 30. elokuuta 1994) on suomalainen jalkapalloilija, joka pystyy pelaamaan sekä hyökkäävän keskikenttäpelaajan että hyökkääjän roolissa. Danielsson edustaa kaudella 2018 Naisten Liigassa pelaavaa Åland Unitedia. Huhtikuun 2018 loppuun mennessä hän on pelannut 17 naisten maaottelua ja tehnyt niissä kuusi maalia.


title: Jenny Danielsson

text: Danielssonin kasvattajaseura on espoolainen HooGee. Hän nousi FC Hongan naisten liigajoukkueeseen kaudella 2011. Kaudella 2012 hän pelasi myös Naisten Ykkösen FC Viikingeissä. Läpimurtonsa Danielsson teki kaudella 2013, jolloin hän pelasi 19 liigaottelussa.Hänen joukkueensa oli Naisten Liigan espoolainen FC Honka. Vuonna 2016 hän pelasi Ruotsin damallsvenskanin Kristianstads DFF:ssä ja alkuvuoden 2017 espanjalaisessa Sporting de Huelvassa.


title: Jenny Danielsson

text: Danielsson kuului Suomen nuorten maajoukkueeseen vuoden 2014 naisten alle 20-vuotiaiden maailmanmestaruuskilpailuissa. Hän on osa Suomen naisten maajoukkuetta syyskuussa 2015 alkaneissa EM-karsinnoissa ja teki A-maajoukkuedebyyttinsä karsintojen avausottelussa Montenegroa vastaan. Toisen maaottelunsa hän pelasi lokakuussa 2015 EM-karsintaottelussa Espanjaa vastaan. Maaliskuussa 2016 hän pelasi Kypros Cupissa kolme maaottelua ja teki ensimmäisen maaottelumaalinsa ottelussa Tšekkiä vastaan. Vuonna 2016 hän pelasi viisi EM-karsintaottelua ja teki maalin Montenegroa ja Irlantia vastaan. Vuonna 2017 hän teki tammikuussa kaksi maalia Venäjää ja syyskuussa yhden maalin Portugalia vastaan.


title: Samoded

text: Samoded () on maaseututaajama ja maalaiskunta Arkangelin alueen Plesetskin piirissä Venäjällä. Taajama on kunnan ainoa asutuskeskus. Se sijaitsee Jemtsan sivujoen Vaimugan varrella 100 kilometriä Plesetskistä pohjoiseen. Asukkaita on 1 500 henkeä (vuonna 2012).


title: Samoded

text: Samodedin kunnan pinta-ala on 1 105,35 neliökilometriä. Se rajoittuu etelässä Plesetskin piirin Obozerskin ja pohjoisessa Holmogorskojen kuntiin sekä idässä Arkangelin alueen Holmogoryn ja lännessä Onegan piireihin. Pinta-alasta 97,8 % on metsää.


title: Samoded

text: Kunnan alueella virtaavat Vaimuga, Kjama, Kenga ja Levaška -joet. Suurin järvi on Kengozero. Seudulla on paljon soita ja karsti-ilmiöitä. Hyötykaivannaisiin kuuluvat hiekka ja sora. Kunnassa sijaitsee suuri osa Permilovon rauhoitusalueesta.


title: Samoded

text:
Taajaman asukasluvun kehitys
Paikkakunta on saanut alkunsa vuonna 1926 perustetusta sahan työläisasutuksesta. Sen nimenä oli aluksi Permilovo. Myöhemmin se nimettiin Venäjän sisällissotaan osallistuneen Grigori Samodedin mukaan. Samodedillä oli kaupunkimaisen taajaman status vuoteen 2013 saakka.


title: Samoded

text: Samodedin kautta kulkee Obozerskin ja Arkangelin välinen rautatie, jolla on Permilovon asema. Taajama sijaitsee myös Arkangelin ja Kargopolin välisen asfaltoidun maantien varrella. Sieltä on linja-autoyhteys Plesetskiin. Samodedin kautta kulkevat myös kaukoliikenteen linja-autot.


title: Samoded

text: Kunnan pääelinkeinot ovat puunhankinta ja -jalostus sekä liikenne. Maataloutta edustavat yksityiset palstaviljelmät.


title: Samoded

text: Taajaman palveluihin kuuluvat lastentarha, keskikoulu, kerhotalo, kirjasto, pieni poliklinikka ja joukko kauppoja.


title: Robert Broberg

text: Robert Zero Karl Oskar Broberg (alk. "Robert Karl Oskar Broberg", 2. heinäkuuta 1940 Råsunda – 21. heinäkuuta 2015 Tukholma) oli ruotsalainen laulaja-lauluntekijä, muusikko ja koomikko. Hänet tunnettiin Suomessa erityisesti 1960- ja 1970-lukujen vaihteen humoristisista lauluistaan kuten ”Carola” ja ”Uppblåsbara Barbara”. Uransa alussa hän esiintyi nimellä Robban Broberg, sitten vuosina 1968–1974 nimellä Karl-Oskar, vuosina 1974–1982 nimellä Zero ja sen jälkeen omalla nimellään Robert Broberg.


title: Robert Broberg

text: Broberg opiskeli kuvanveistoa Tukholman Konstfack-taidekorkeakoulussa ja harrasti samalla aktiivisesti musiikkia. Hän oli mukana television viihdeohjelmassa "Hylands hörna" ja vuonna 1965 pääsi esiintymään Gröna Lundin huvipuiston revyyseen. Hänen debyyttisinglensä ”Maria Therese” nousi Svensktoppen-listaykköseksi 1967. Hänen muita tunnettuja levytyksiään ovat ”Det som göms i snö”, ”Jag måste hejda mig” ja ”Båtlåt”.


title: Robert Broberg

text: Vuonna 1968 sai ensi-iltansa Brobergin käsikirjoittama ja ohjaama komediaelokuva "Längta efter kärlek". Talvella 1968 Broberg näytteli Vaasan ruotsinkielisessä Wasa Teaterissa parissakin näytelmässä. 1970-luvulla Robert Broberg teki Ruotsin televisiolle viihde- ja lastenohjelmia. Lasse Hallströmin ohjaama "Tjejjer" edusti vuonna 1970 Ruotsia Kultainen ruusu -kilpailussa Sveitsin Montreux’ssä. 1970-luvun lopulla Broberg ajautui urallaan umpikujaan ja asui joitakin vuosia New Yorkissa. 1980-luvulla hän palasi estradeille ja teki useita yhden miehen show-esityksiä Gröna Lundiin.


title: Robert Broberg

text: Vuonna 1989 Brobergille myönnettiin Povel Ramelin alkuunpanema Karamelodiktstipendiet. Vuonna 1991 Robert Broberg teki juhlakiertueen, joka päättyi kahteen loppuunmyytyyn iltaan Tukholman Globenissa.


title: Robert Broberg

text: Broberg kärsi vanhemmiten Parkinsonin taudin harvinaisesta muodosta ja oli pari viime vuottaan puhekyvytön. Hän kuoli 75 vuoden iässä heinäkuussa 2015.


title: Karl Ossian Wichmann

text: Karl Ossian Wichmann (28. tammikuuta 1864 Helsinki – 1. toukokuuta 1918 Porvoo) oli suomalainen kuuromykkäinkoulun johtaja ja Suomen ensimmäisen kuuromykkäin lehden perustaja.


title: Karl Ossian Wichmann

text: Wichmannin vanhemmat olivat apteekkari Johan Valentin Wichmann ja Teresia Sofia Vilhelmina Granstedt. Hän pääsi ylioppilaaksi Oulun ruotsalaisesta lyseosta 1885 ja valmistui Helsingin yliopistosta filosofian kandidaatiksi 1890.


title: Karl Ossian Wichmann

text: Wichmann toimi luonnontieteen opettajana Porvoon lyseossa 1890–1892. Hän ryhtyi sitten kuuromykkäin opettajaksi ja oli aluksi vt. opettajana Kuopion kuuromykkäinkoulussa 1893–1895 ja sitten kuuromykkäinkoulun johtajana Mikkelissä 1895–1896 ja Porvoossa 1896–1918.


title: Karl Ossian Wichmann

text: Wichmann perusti Kuuromykkäin lehden 1890 ja vastaavan ruotsinkielisen Tidskrift för döfstumma-lehden 1897. Hän toimitti molempia lehtiä joitakin vuosia. Wichmann oli myös Borgåbladet-lehden toimittajana 1892–1893 ja 1896–1907. Hän oli Porvoon kaupunginvaltuuston jäsen 1901–1902 ja valtuuston sihteeri vuodesta 1909 alkaen. Wichmann toimi myös pohjoismaisten aistisviallisasioiden kokousten sihteerinä Tukholmassa 1903 ja Helsingissä 1912.


title: Karl Ossian Wichmann

text: Wichmann oli naimisissa vuodesta 1894 Olivia Johanna Tojkanderin kanssa.


title: Karl Ossian Wichmann

text: Nimellä "Ossian Wichmann":


title: Välimerenkameleontti

text: Välimerenkameleontti ("Chamaeleo chamaeleon"), vanhalta nimeltään euroopankameleontti, on Välimeren alueella Pohjois-Afrikassa, Lounais-Aasiassa ja Etelä-Euroopassa tavattava kameleonttilaji. Laji on kaikista kameleonttilajeista laajimmalle levinnyt.


title: Välimerenkameleontti

text: Välimerenkameleontti voi vaihtaa väritystään kirkkaan vihreän, harmaan ja ruskean väliltä. Naarailla voi olla keltaisia, oransseja tai vihreitä laikkuja paritteluajan aikaan. Pohjaväristä riippumatta kameleontin kyljessä on tavallisesti kaksi vaaleaa raitaa ruumiin molemmilla puolilla. Raidat ovat joskus jakautuneet laikuiksi tai täpliksi. Välimerenkameleontti on kehittynyt elämään puissa ja pensaissa ja sillä onkin voimakkaat jalat tarttumista varten, sekä tarttumakykyinen häntä. Yksilöiden koko vaihtelee 8,5 ja 16 senttimetrin välillä. Painoa voi olla 35 grammaa. Naaraat ovat hieman uroksia raskaampia.


title: Välimerenkameleontti

text: Välimerenkameleonttia tavataan Pohjois-Afrikassa, Lounais-Aasiassa ja Etelä-Euroopassa. Euroopassa sitä tavataan Maltalla, Kreikan Chíoksen ja Sámoksen saarilla, sekä Espanjan ja Portugalin etelärannikolla. Espanjaan ja Portugaliin laji tuotiin ilmeisesti ihmisten mukana ennen vuotta 1500. Varmentamattomia tietoja muualta tuoduista välimerenkameleonttikannoista on Kreetalta ja Sisiliasta. Italian Apuliassa on myös pieni sinne ilmeisesti tuotu kanta. Pohjois-Afrikassa sitä tavataan Länsi-Saharan Atlantin vastaisella rannikolla, Marokossa, Pohjois-Algeriassa, Pohjois- ja Keski-Tunisiassa, Pohjois-Libyassa ja Pohjois-Egyptissä. Lounais-Aasiassa lajia tavataan Kyproksella, Etelä-Turkissa, Länsi-Syyriassa, Libanonissa, Israelissa, Länsi-Jordaniassa, läntisessä Saudi-Arabiassa ja Jemenin pohjoisosissa.


title: Välimerenkameleontti

text: Välimerenkameleontti viettää suurimman osan ajastaan puissa tai pensaissa. Se viihtyy useissa erilaisissa ympäristöissä, kuten metsissä, viljelmillä, puutarhoissa ja pensaikkomailla.


title: Välimerenkameleontti

text: Välimerenkameleontit parittelevat kesän loppupuolella heinäkuun ja syyskuun välisenä aikana. Tänä aikana urokset pyrkivät suojelemaan omaa aluettaan ja naaraita muilta uroksilta. Naaraat munivat kesän lopulla tai syksyn alulla ja hautaavat munat maahan. Kerralla ne munivat 5-45 munaa. Munien kuoriutumiseen menee 10-12 kuukautta ja poikaset ilmestyvät tavallisesti seuraavan vuoden elo- ja marraskuun välillä. Urokset ja naaraat tulevat sukukypsiksi yhden vuoden ikään mennessä.


title: Välimerenkameleontti

text: Kameleontit syövät useita eri hyönteisiä, kuten kärpäsiä, ampiaisia, heinäsirkkoja ja muurahaisia. Joidenkin yksilöiden on havaittu syövän myös hämähäkkejä ja hedelmiä. Kameleontti liikkuu hitaasti ja odottaa saaliin tulevan sen lähelle saaliin jahtaamisen sijaan. Saaliinsa se nappaa pitkällä tahmealla kielellään. Aikuiset yksilöt saattavat syödä nuorempia yksilöitä ja nuoremmat piiloutuvat vanhemman kameleontin kohdatessaan.


title: Välimerenkameleontti

text: Välimerenkameleontin saalistajia ovat käärmeet ja kesykissat. Uhattuna se pysähtyy paikoilleen, ottaa uhkaavan asennon, pakenee suojaan tai pudottautuu maahan. Se saattaa myös yrittää naamioida itsensä vaihtamalla väritystään. Kameleontti vaihtaa väriään naamioitumisen ohella myös hallitakseen ruumiinlämpöään, urosten välisissä kiistoissa ja naaraiden houkuttelemiseksi.


title: Five hundred meter Aperture Spherical Telescope

text: Five-hundred-meter Aperture Spherical Telescope eli FAST () on syyskuussa 2016 käyttöön otettu maailman suurin radioteleskooppi. Se on rakennettu laaksoon Kiinan Guizhoun maakunnan Qiannanin buyien ja miaojen autonomisen prefektuurin Pingtangin piirikuntaan. Radioteleskooppi sijaitsee maanteitse vajaa 50 kilometriä Luodianin kaupungista pohjoiskoilliseen ja linnuntietä noin 110 kilometriä maakuntakeskus Guiyangista etelään.


text: Se on maailman suurin ja herkin yhden lautasen radioteleskooppi, kolme kertaa herkempi kuin Arecibon radioteleskooppi. Päärakenteeltaan FAST on Arecibon kaltainen, se sijaitsee luontaisessa syvennyksessä eikä sitä pysty kokonaisuudessaan suuntaamaan. Nimensä mukaisesti sen halkaisija on 500 metriä. FAST:in heijastuspinta koostuu 4 450:stä kolmionmuotoisesta paneelista, joiden sivun pituus on 11 metriä. Sen kokonaispintala on 196 000 m² mutta siitä pystytään hyödyntämään kerrallaan vain 70 690 m² aluetta


text: Käyttämällä aktiivista optiikkaa FAST voidaan suunnata 40 astetta zeniitistä sivuun. Tällöin tehollinen halkaisija on 300 metriä. Teleskoopin toimintataajuus on 0,3-3,0 GHz, ja tarkkuus 4 kaarisekuntia. Se pystyy myös aktiivisen optiikkansa ansiosta seuraamaan kohteita.Kansainvälinen pulsarien ajoitusryhmä koostuu pienemmistä pulsarien ajoitusryhmistä (PTA). Siihen kuuluvat muun muassa "European Pulsar Timing Array" (EPTA), "North American Nanohertz Observatory for Gravitational Waves" (NANOGrav), "Parkes Pulsar Timing Array" (PPTA). Sen tavoitteena on havaita gravitaatioaaltoja käyttämällä ajoitukseen 30 millisekunti pulsaria. Ajoituksen periaate on sama kuin LIGO ja VIRGO ilmaisimissa mutta siinä käytään neljän kilometrin pituisten lasersäteiden (LIGO:ssa säteiden pituus) sijaan tuhansia valovuosia.


text: Ensimmäinen ehdotelma teleskoopista tehtiin 1994. Hanke hyväksyttiin lokakuussa 2008 ja rakentaminen alkoi maaliskuussa 2011.


text: Varhainen kustannusarvio oli noin 700 miljoonaa juania (noin 110 miljoonaa Yhdysvaltain dollaria). Heinäkuun 2016 tietojen mukaan kustannus on lopulta noin 1,2 miljardia yuania eli noin 162 miljoonaa euroa. Itse teleskoopin kustannusten lisäksi Kiinan valtio joutui maksamaan korvauksia kotinsa menettäneille ihmisille. FAST-teleskooppi vaatii toimiakseen radiohiljaisuuden viiden kilometrin säteellä, minkä vuoksi yli 8 000 ihmistä joutui muuttamaan kauemmas teleskoopista.


text: Viimeinen lautasantennin 4 450 paneelista asennettiin paikalleen 3. heinäkuuta 2016. Teleskooppi otettiin operatiiviseen käyttöön 25. syyskuuta 2016. Ensimmäisinä vuosina valmistumisen jälkeen radioteleskoopille tehdään tarkistuksia, ja sinä aikana kiinalaiset tutkijat käyttävät sitä alkuvaiheen tutkimuksiin. Tämän jälkeen radioteleskooppi aukeaa maailmanlaajuisesti kaikille tutkijoille käytettäviksi.


title: Yakhouba Diawara

text: Yakhouba Diawara (s. 29. elokuuta 1982 Pariisi) on ranskalainen koripalloilija.


title: Yakhouba Diawara

text: Heittävänä takamiehenä tai pienenä laitahyökkääjänä pelaava Diawara on pelannut kotimaansa lisäksi Italiassa ja NBA:ssa.


title: Yakhouba Diawara

text: Ranskan maajoukkueessa Diawara sijoittui Lontoon kesäolympialaisissa 2012 kuudenneksi ja vuoden 2007 EM-kilpailuissa kahdeksanneksi.


title: Žarko Domljan

text: Žarko Domljan (s. 14. syyskuuta 1932 Imotski) oli kroatialainen poliitikko ja ensimmäinen Kroatian parlamentin puhemies. Domljan kävi Zagrebin yliopiston. Domljan oli puhemiehenä 1990-1992. Puhemiehen virasta erottuaan, Domljan liittyi Parlamentaariseen tasavaltaan.


title: Yannick Bokolo

text: Yannick Bokolo (s. 19. kesäkuuta 1985 Kinshasa, Zaire) on ranskalainen koripalloilija.


title: Yannick Bokolo

text: Pelintekijänä tai heittävänä takamiehenä pelaava Bokolo on pelannut ranskalaisissa seurajoukkueissa. Toukokuussa 2014 hän teki Élan Béarnais Pau-Orthezin kanssa kolmivuotisen sopimuksen.


title: Yannick Bokolo

text: Ranskan maajoukkueessa Bokolo sijoittui Lontoon kesäolympialaisissa 2012 kuudenneksi, vuoden 2006 MM-kilpailuissa viidenneksi, vuoden 2010 MM-kilpailuissa 13:nneksi ja vuoden 2009 EM-kilpailuissa viidenneksi.


title: Andrew Albicy

text: Andrew V. Albicy (s. 21. maaliskuuta 1990 Sèvres) on ranskalainen koripalloilija.


title: Andrew Albicy

text: Pelintekijänä pelaava Albicy on pelannut ranskalaisissa seurajoukkueissa.


title: Andrew Albicy

text: Ranskan maajoukkueessa Albicy saavutti hopeaa vuoden 2011 EM-kilpailuissa. Vuoden 2010 MM-kilpailuissa Albicyn edustama Ranska sijoittui 13:nneksi.


title: Steed Tchicamboud

text: Steed Tchicamboud (s. 18. kesäkuuta 1981 Clichy) on ranskalainen koripalloilija.


title: Steed Tchicamboud

text: Pelintekijänä pelaava Tchicamboud on pelannut ranskalaisissa seurajoukkueissa.


title: Steed Tchicamboud

text: Ranskan maajoukkueessa Tchicamboud saavutti hopeaa vuoden 2011 EM-kilpailuissa.


title: Marijo Možnik

text: Marijo Možnik (s. 1987 Zagreb) on kroatialainen telinevoimistelija, rekin Euroopan-mestari ja MM-mitalisti. Hän on voimistelijaksi varsin pitkä, 183 cm.


title: Marijo Možnik

text: Zagrebissa varttunut Možnik aloitti voimistelun kuusivuotiaana Hrvatski Soko -seurassa. Vuodesta 2004 lähtien hän on erikoistunut rekkivoimisteluun. MM-kilpailuissa 2007 hän teki uuden rekkiliikkeen, joka nimettiin hänen mukaansa "možnikiksi".


title: Marijo Možnik

text: Možnik oli Rotterdamin MM-kilpailuissa rekin karsintakilpailussa kymmenes. Hän sijoittui Berliinin EM-kilpailuissa 2011 viidenneksi ja oli Tokion MM-kilpailuissa jälleen karsinnassa kymmenes. Seuraavana vuonna hän sai Montpellier’n EM-kilpailuissa hopeaa pistein 15,566. Vuonna 2013 hän oli Moskovan EM-kilpailuissa seitsemäs ja Välimeren kilpailuissa Mersinissä toinen.


title: Marijo Možnik

text: Možnik saavutti Nanjingin MM-kilpailuissa 2014 pronssia rekillä pistein 15,000. Hän voitti rekin Euroopan-mestaruuden Montpellier’ssa 2015 pistein 14,833. Saman vuoden Bakun Euroopan kisoissa hän oli neljäs.


title: Marijo Možnik

text: Možnik on voittanut rekkivoimistelun maailmancupin kokonaiskilpailun 2010, 2013 ja 2014.


title: Span 24 tunnin ajo

text: Span 24 tunnin ajo (24 Hours of Spa) on Spa-Francorchampsin moottoriradalla Belgiassa ajettava urheilu- ja vakioautojen kestävyyskilpailu. Kilpailun pääsponsorina toimii ranskalainen öljy-yhtiö Total. Kilpailu kuuluu nykyisin Blancpain Endurance Series -sarjaan.


title: Span 24 tunnin ajo

text: Kilpailu järjestettiin ensimmäistä kertaa vuonna 1924. Sen esikuvina toimivat perinteikkäät Le Mansin, Nürburgringin ja Daytonan 24 tunnin ajot.


title: Span 24 tunnin ajo

text: 24 tunnin kilpailu käydään perinteikkäällä Spa-Francorpchampsin moottoriradalla, jonka pituus on historian saatossa vaihdellut 15 ja 14 kilometrin välillä. Kilpailuun osallistuu vuosittain yli 50 autokuntaa. Jokaisen autokunnan ratissa kilpailee 2–4 kuljettajaa.


title: Span 24 tunnin ajo

text: Suomalaisista kilpailun voittoa on juhlinut Markus Palttala vuoden 2015 kilpailussa.


title: Kroatian naisten koripallomaajoukkue

text: Kroatian naisten koripallomaajoukkue edustaa Kroatiaa koripallon naisten maajoukkuekilpailuissa. Sitä hallinnoi Kroatian koripalloliitto.


title: Kroatian naisten koripallomaajoukkue

text: Ennen Kroatian itsenäistymistä kroatialaispelaajat edustivat Jugoslavian maajoukkuetta. Maa pelasi olympiakisoissa ensimmäisen kerran Lontoossa 2012, missä se sijoittui kymmenenneksi. EM-kilpailuissa Kroatia esiintyi ensimmäisen kerran vuonna 1995 sijoittuen kahdeksanneksi. Maan paras EM-sijoitus on viides vuoden 2011 kilpailuista. Kroatia ei ole selviytynyt kertaakaan MM-kilpailuihin.


title: Kroatian naisten koripallomaajoukkue

text: Kesäolympialaiset


title: Kroatian naisten koripallomaajoukkue

text: EM-kilpailut


title: Robert Seligman

text: Robert Seligman (s. 1986) on kroatialainen telinevoimistelija, joka on menestynyt lähinnä hevosvoimistelussa.


title: Robert Seligman

text: Seligman saavutti hevosella EM-hopeaa Glasgow'ssa 2018 ja EM-pronssia Lausannessa 2008. Hän oli samalla telineellä neljäs EM-kilpailuissa 2012, 2015 ja 2017 sekä kuudes 2016. MM-kilpailuissa hän sijoittui hevosella viidenneksi 2014, kuudenneksi 2013, seitsemänneksi 2009 sekä kahdeksanneksi 2006 ja 2015. Välimeren kilpailuissa hän sai hopeaa hevosella 2013 ja 2018.


title: Naistentalo

text: Naistentalo, viralliselta nimeltään Asuntoyhteistalo, on Helsingin Laaksossa sijaitseva asuinkiinteistö. Se rakennettiin 1950-luvun alussa Suomen ensimmäiseksi kollektiivitaloksi, ja se oli tarkoitettu entisille lotille. Asunnot olivat enimmäkseen pieniä, ja asukkaiden yhteiskäyttöön tehtiin mm. keskuskeittiö, aamiaissali, pesutupa, päiväkoti sekä sauna ja uima-allas. Talossa on alusta asti toiminut lottajärjestön omistaman Työmaahuolto Oy:n perustama ravintola White Lady (välillä muilla nimillä). White Lady oli tiettävästi ensimmäinen laaturavintola, johon naiset pääsivät ilman miesseuraa.


title: Naistentalo

text: Asuntoyhteistalon rakennutti Suomen Naisten Huoltosäätiö, lakkautetun Lotta Svärd -järjestön työn jatkaja. Ajatuksena oli helpottaa sodanjälkeistä asuntopulaa ja tarjota edullinen koti sodassa kärsineille naiselle. Erityisesti talo oli tarkoitettu "itsensä elättäville" yksinäisille tai perheellisille naisille sekä nuorille aviopareille, joilla oli enintään kaksi lasta. Talo rakennittiin 110 miljoonan markan Arava-alinalla.


title: Naistentalo

text: Rakennuksen suunnitteli vuonna 1946 järjestetyn kilpailun pohjalta Arkkitehtuuritoimisto Olli ja Eija Saijonmaa. Se valmistui kahdessa erässä vuosina 1951 ja 1953. Talossa on 279 asuntoa, joista valtaosa on yksiöitä. Suuremmat perheasunnot ovat kolmen huoneen ja keittiön kokoisia. Lisäksi rakennuksessa on muutamia ateljeehuoneistoja. Talosta tuli Helsingin väkirikkain, ja enimmillään siinä oli lähes 700 asukasta. Vuonna 1972 palvelutalo muutettiin asunto-osakeyhtiöksi.


title: Naistentalo

text: Naistentalon suunnitelmat noudattivat kollektiivitalon mallia, joka omaksuttiin Suomeen Ruotsista. Siellä kehiteltiin ja rakennettiin jo 1930-luvulla taloja, jotka tarjosivat asukkailleen yhteisiä tiloja ja palveluja. Kollektiivitalon idea liittyi keskiluokan elämäntilanteeseen, jossa perheenäidit kävivät entistä enemmän työssä kodin ulkopuolella, ja palvelijoita oli kodeissa yhä vähemmän. Koti haluttiin pyhittää yksityiseksi lepopaikaksi ja esimerkiksi ruoanlaitto ja lastenhoito siirtää muualle.


title: Naistentalo

text: Naistentalo muodostuu kolmesta peräkkäisestä asuntosiivestä, joiden keskelle jää piha-alue. Asunnot on sijoitettu pitkien käytävien varsille kuten sairaalan tai vankilan huoneet tai sellit. Niihin kuljetaan yhteisen eteishallin kautta, jota alun perin valvoi ovenvartija. Asunnoissa oli alusta asti omat pienet keittokomerot tai keittiöt, mutta ruoan saattoi tuoda huoneeseen myös alakerran keskuskeittiöstä. Kerroksissa oli asuntojen yhteiskäytössä keittiöitä, kylpyhuoneita, pyykinpesuhuoneita sekä tuuletus- ja aurinkoparvekkeita.


title: Naistentalo

text: Monille palveluille, jotka alkuaan oli tarkoitettu vain talon asukkaille, ei löytynyt riittävästi käyttöä. Niinpä esimerkiksi päiväkoti, pesula ja sauna muutettiin liikeyrityksiksi, jotka olivat myös muiden käytettävissä. Lounashuone yhdistettiin ravintola White Ladyyn.


title: Naistentalo

text: Talossa on toiminut myös muusikko Remu Aaltosen ateljee.


title: Martha Marcy May Marlene

text: Martha Marcy May Marlene on vuonna 2011 valmistunut yhdysvaltalainen jännitysdraamaelokuva, jonka on ohjannut Sean Durkin. Sen pääosia esittävät Elizabeth Olsen, John Hawkes, Sarah Paulson ja Hugh Dancy. Elokuva oli sekä Durkinin että Olsenin debyyttielokuva. "Martha Marcy May Marlene" kertoo Olsenin esittämästä nuoresta naisesta, joka kärsii harhanäyistä ja vainoharhaisuudesta paettuaan hyväksikäyttävää kulttia sisarensa luo.


title: Martha Marcy May Marlene

text: "Martha Marcy May Marlene" sai ensi-iltansa Yhdysvalloissa Sundancen elokuvajuhlilla 21. tammikuuta 2011 ja Suomessa 6. huhtikuuta 2012. Elokuva oli arvostelumenestys ja se voitti useita palkintoja, mukaan lukien Sundancen elokuvajuhlien parhaan ohjauksen palkinnon.


title: Martha Marcy May Marlene

text: "Martha Marcy May Marlene" oli arvostelumenestys. Rotten Tomatoes -sivustolla 90 prosenttia kriitikoista on antanut elokuvalle hyvän arvostelun, ja sen keskimääräinen arvosana on 7,8/10. Sivuston elokuvalle antaman yhteenvedon mukaan ”Elizabeth Olsenin lumoavan debyyttisuorituksen johdattama "Martha Marcy May Marlene" on omaperäinen ja unohtumaton psykologinen draama”. Metacritic-sivustolla elokuvan arvosana on 76/100.


title: I (The Exploding Eyes Orchestran albumi)

text: I on suomalaisen rockyhtyeen The Exploding Eyes Orchestran esikoisalbumi. Se julkaistiin 12. kesäkuuta 2015 levymerkillä Svart Records. Albumin koostuu Thomas Corpsen Jess and the Ancient Onesille kirjoittamista kappaleista, jotka eivät sopineet yhtyeen albumille.


text: Albumilta julkaistiin yksi single, "My Father the Wolf", 15. huhtikuuta 2015. Kappaleesta "Two-Zero 13" kuvattiin musiikkivideo.


text: Kaikki kappaleet säveltänyt ja sanoittanut Tommi H.


title: Tukkijoella (näytelmä)

text: Tukkijoella on Teuvo Pakkalan kirjoittama ja Oskar Merikannon säveltämä laulunäytelmä, joka sai ensi-iltansa Helsingin Suomalaisessa Teatterissa vuonna 1899. Se on Pakkalan tunnetuin teos sekä myös yksi kaikkien aikojen suosituimmista ja esitetyimmistä suomalaisista näytelmistä. Se on nykyään vuosittain lukuisten kesäteatterien ohjelmistossa, ja siitä on tehty myös kolme elokuvaversiota.


title: Tukkijoella (näytelmä)

text: "Tukkijoella" aloitti suomalaisessa kirjallisuudessa niin sanotun ”tukkilaisromantiikan”, joka muutaman vuosikymmenen kuluttua levisi myös elokuviin. Näytelmän esittelemistä tukkilaisista tuli samalla niiden sisältämien maskuliinisten seikkailijahahmojen esikuvia.


title: Tukkijoella (näytelmä)

text: Otava julkaisi "Tukkijoella"-näytelmän kirjana vuonna 1899. Se on mukana myös Pakkalan "Kootut teokset" -kokoelman neljännessä osassa.


title: Tukkijoella (näytelmä)

text: Teuvo Pakkala sai näytelmän ensimmäisen kolmenäytöksisen version valmiiksi kesällä 1896, jolloin hän ilmoitti siitä kustantajalleen Alvar Renqvistille. Tuolloin "Tukkipojat"-nimellä kulkeneen näytelmän kirjoitustyö oli syrjäyttänyt Pakkalan uuden romaanin "Pieni elämäntarina", joka ilmestyi myöhemmin vuonna 1902. Tarinan pohjana ovat Pakkalan omat kokemukset Siiponjoen uittotyömailta Kalajoella. Pakkala sai näytelmänsä lopulta valmiiksi vuonna 1898, ja se oli tarkoitus esittää Suomalaisessa Teatterissa vielä samana syksynä. Dramaturgi Jalmari Finnen mukaan se osoittautui kuitenkin niin huonoksi, että harjoitukset keskeytettiin nopeasti. Pakkala yritti tämän jälkeen muotoilla tekstiä uudelleen, mutta päätti lopulta hylätä sen kokonaan. Runoilija Larin-Kyöstille lähettämässään kirjeessä Pakkala kuvaili näytelmäänsä ”paskaksi”.


title: Tukkijoella (näytelmä)

text: Syksyllä 1899 Suomalaisen Teatterin johtaja Kaarlo Bergbom tarttui Pakkalan näytelmään uudelleen ja päätti ottaa mukaan lauluja. Hän tilasi sanoitukset Larin-Kyöstiltä, Otto Manniselta ja Kaarle Halmeelta ja valitsi säveltäjäksi Oskar Merikannon. Näytelmä oli Suomalaisen Teatterin ohjelmistossa pelkkä välityö; koska esimerkiksi pääosan esittäjäksi valittu Kaarle Halme oli laulutaidoton, hänen roolihahmolleen ei kirjoitettu yhtään musiikkikappaletta, vaan ne menivät pääosin Huotaria esittäneelle Aleksis Rautiolle. Käsikirjoitukseen tehtiin myös muutoksia aivan ensi-iltaan saakka.


title: Tukkijoella (näytelmä)

text: Nelinäytöksinen laulunäytelmä kertoo pienelle paikkakunnalle saapuvasta uittoporukasta. Paikallinen suurtalonpoika Pietola, joka on hiljan jäänyt leskeksi ja menettänyt työhalunsa ja -ilonsa, inhoaa tukkilaisia. Talon tila on sellainen, että se olisi parhaiten ratkaistavissa ottamalla taloon kotivävy talon ainoan tyttären Katrin puolisoksi. Pietolaa vaivaa myös toinen ongelma: kylän uskovaiset epäilevät häntä Sysi-Pertun lesken rahojen varastamisesta. Myös vainajan vajaamielinen poika, Pölhö-Kustaa, osallistuu syytöksiin. Pietolan kolmas ongelma on Korhoselta otettu, palaneen talon uudelleenrakennukseen otettu velka, joka uhkaa mennä ulosottoon.


title: Tukkijoella (näytelmä)

text: Pietolan tytär Katri rakastuukin tukkilaissakin työnjohtajana toimivaan Turkkaan, joka osoittautuu myös hyväksi työihmiseksi. Katrin ystävä, mökintytär Anni puolestaan rakastuu toiseen tukkilaiseen Huotariin ja kaupustelija-Maija tukkirenki Tolariin. Katriin on rakastunut myös lopulta roistoksi osoittautuva nimismiehen apulainen, rättäri. Tämä ostaa Korhoselta Pietolan velan ja kiristää Katria vaimokseen velan ulosottoon viennillä uhaten. Erilaisten väärinkäsitysten ja kommellusten jälkeen tukkilaiset saavat rakastettunsa ja rättärin osoitetaan kavaltaneen Pölhö-Kustaan äidin rahat. Pietolan maine ja talon tulevaisuus on pelastettu. Myös mökin Anni saa takaisin talon, jonka rättärin rikoskumppani Korhonen oli kavaltanut ja Pölhö-Kustaa puolestaan pääsee Pietolan holhokiksi.


title: Tukkijoella (näytelmä)

text: Näytelmän ensiesitys oli Suomalaisessa Teatterissa 13. lokakuuta 1899. Bergbom ja Finne eivät uskoneet sen menestyvän viittä iltaa enempää, mutta heidän yllätyksekseen näytelmää esitettiinkin ensimmäisen näyttämökauden aikana täydelle salille peräti 43 kertaa. Näytelmästä muodostui Suomen siihen astisen teatterihistorian suurimpia menestyksiä, vuoteen 1902 mennessä "Tukkijoella" oli Aleksis Kiven "Kihlauksen" ja "Nummisuutarien" jälkeen Suomalaisen Teatterin kolmanneksi suosituin näytelmä 82:lla esityskerralla.


title: Tukkijoella (näytelmä)

text: "Tukkijoella" pysyi myöhemmin Kansallisteatteriksi nimensä muuttaneen teatterin ohjelmistossa lopulta vuosikausien ajan, niin että sadas esitys oli syyskuussa 1904 ja kolmassadas vuonna 1928, jolloin ensi-iltaan tuli myös näytelmän ensimmäinen elokuvasovitus. Kansallisteatteri esitti näytelmää myös kiertueillaan muualla Suomessa, ja näin se levisi nopeasti muidenkin suomalaisten teatterien ohjelmistoon. Tampereen Teatterissa se sai ensi-iltansa vuonna 1904 ja seuraavaksi Viipurin Työväen Teatterissa 1910. Virossa näytelmä tuli tunnetuksi vuonna 1915, kun Hilma Rantanen-Pylkkänen ohjasi sen Estonia-teatterissa nimellä "Parvepoisid". Vuoden 1918 sisällissotaan mennessä näytelmän olivat ottaneet ohjelmistoonsa myös Suomalainen Maaseututeatteri Viipurissa, Koiton Näyttämö Helsingissä sekä Tampereen ja Jyväskylän työväenteatterit. Ruotsinkielinen käännös "Stockflötarna" tuli ensi-iltaan Helsingin Svenska Teaternissa kesäkuussa 1934, mutta näytelmä ei saanut suurta suosiota ja sitä esitettiin vain viidesti.


title: Tukkijoella (näytelmä)

text: Teatterimuseon tietokannan mukaan "Tukkijoella" on Suomen ammattiteattereissa ollut vuoteen 2015 mennessä ensi-illassa yhteensä 142 kertaa, joka on "Nummisuutarien" jälkeen toiseksi eniten. Yleisömäärillä mitattuna kyseessä on Suomen kaikkien aikojen suosituin näytelmä. Nykyään näytelmästä esitetään lähinnä Vili Auvisen vuonna 1970 sovittamaa versiota.


title: Tukkijoella (näytelmä)

text: Näytelmän saamasta suosiosta huolimatta kriitikot eivät pitäneet siitä. Ensi-illan jälkeen näytelmää moitittiin muun muassa ohuista ja sterotyyppisistä henkilökuvista, sekavasta juonesta ja osoittelevasta huumorista. Myöskään myöhemmät tutkijat eivät sille kovinkaan suurta arvostusta osoittaneet. Kirjailija Juhani Siljo laati vuonna 1917 Pakkala-tutkielman, jossa hän luonnehti henkilöhahmoja ylimalkaisiksi, eivätkä ne hänen mielestään erottuneet toisistaan. Professori Eliel Aspelin-Haapkylän mukaan näytelmän menestys ei voinut perustua sen taiteellisiin ansioihin, vaan se johtui kansanomaisesta huumorista ja esityksen vauhdikkuudesta.


title: Tukkijoella (näytelmä)

text: Teuvo Pakkala oli "Tukkijoella"-näytelmän aikaan jo tunnustettu kirjailija, joka oli julkaissut muun muassa neljä kiitettyä romaania. "Tukkijoen" menestystä pidettiin kuitenkin Bergbomin, Mannisen ja Merikannon ansiona, josta loukkaantuneena hän päätti kirjoittaa satiirin "Kauppaneuvoksen härkä" (1901) osoittaakseen, ettei kyse ollut sattumasta. Uusi näytelmä sai pääosin myönteisen vastaanoton, mutta ei muodostunut läheskään "Tukkijoella"-näytelmän veroiseksi menestykseksi. Sen paremmin ei myöskään menestynyt Pakkalan kolmas näytelmä "Meripoikia", jonka hän kirjoitti 1913. Myöhemmin "Tukkijoella"-näytelmän on jopa arvioitu pilanneen Pakkalan mainetta kirjailijana, koska se jätti varjoonsa hänen muun tuotantonsa.


title: Tukkijoella (näytelmä)

text: Näytelmä sisältää yhteensä yksitoista Oskar Merikannon säveltämää laulua, joista suurin osa on tehty kuorolle. Tunnetuimat kappaleista ovat ”Tuulan tei”, ”Vielä niitä honkia humisee” ja ”Tukkipoika se lautallansa”. Tarinan mukaan Merikanto sävelsi ”Tuulan tein” ravintola Arkadiassa savukerasian kanteen."Tukkijoella"-näytelmän ensimmäinen elokuvaversio oli Axel Slanguksen ja Wilho Ilmarin vuonna 1928 ohjaama mykkäelokuva. Vuonna 1937 ensi-iltaan tulleen elokuvan ohjasi Kalle Kaarna ja viimeisin versio on Roland af Hällströmin ohjaus vuodelta 1951. Niistä merkittävin on Hällströmin teos, jonka näyttävät koskenlaskukohtaukset ovat jääneet suomalaisen elokuvataiteen historiaan ja joka on ollut myös esikuvana lukuisille myöhemmille tukkilaiselokuville.


title: David Šain

text: David Šain (s. 8. helmikuuta 1988 Osijek) on kroatialainen soudun maailmanmestari ja olympiamitalisti. Hän edustaa osijekilaista "Iktus"-seuraa.


title: David Šain

text: Šain kuului Kroatian pariaironeloseen, joka saavutti olympiahopeaa Lontoossa 2012. Hän voitti pariaironelosen maailmanmestaruuden Karapirossa 2010 ja Chungjussa 2013. MM-pronssia hän saavutti samassa veneluokassa Bledissä 2011 ja sijoittui neljänneksi Poznańissa 2009. Pariaironelosen EM-hopeaa hän saavutti Montemor-o-Velhossa 2010.


title: David Šain

text: Šain voitti pariaironelosessa alle 23-vuotiaiden maailmanmestaruuden 2009 ja 2010 sekä saavutti junioreiden MM-hopeaa 2006. Hän on voittanut maailmancupin kilpailun pariaironelosessa Münchenissä 2009, Bledissä, Münchenissä ja Luzernissa 2010, Hampurissa 2011, Belgradissa, Luzernissa ja Münchenissä 2012 sekä Etonissa ja Luzernissa 2013.


title: Martin Sinković

text: Martin Sinković (s. 10. marraskuuta 1989 Zagreb) on kroatialainen soudun olympiavoittaja ja maailmanmestari. Hän edustaa "Mladost HA VK" -seuraa.


title: Martin Sinković

text: Sinković voitti pariairokaksikon olympiakultaa Rio de Janeirossa 2016. Hän kuului Kroatian pariaironeloseen, joka saavutti olympiahopeaa Lontoossa 2012. Hän voitti pariaironelosen maailmanmestaruuden Karapirossa 2010 ja Chungjussa 2013 sekä pariairokaksikon maailmanmestaruuden Amsterdamissa 2014 ja Aiguebelettessa 2015. Perämiehettömän kaksikon maailmanmestaruuden hän voitti Plovdivissa 2018. Hän sai perämiehettömässä kaksikossa MM-hopeaa Sarasotassa 2017. MM-pronssia hän saavutti pariaironelosessa Bledissä 2011 ja sijoittui neljänneksi Poznańissa 2009. Hän voitti pariairokaksikon Euroopan-mestaruuden Varesessa 2012 ja Brandenburgissa 2016 sekä perämiehettömän kaksikon Euroopan-mestaruuden Glasgow'ssa 2018. Pariaironelosen EM-hopeaa hän saavutti Montemor-o-Velhossa 2010.


title: Martin Sinković

text: Sinković voitti pariaironelosessa alle 23-vuotiaiden maailmanmestaruuden 2009 ja 2010 sekä saavutti yksikössä junioreiden MM-pronssia 2007. Hän on voittanut maailmancupin kilpailun pariaironelosessa Münchenissä 2009, Bledissä, Münchenissä ja Luzernissa 2010, Hampurissa 2011, Belgradissa, Luzernissa ja Münchenissä 2012 sekä Etonissa ja Luzernissa 2013. Pariairokaksikon maailmancupin kilpailun hän on voittanut Aiguebelettessa 2014, Luzernissa 2014, 2015 ja 2016 sekä Varesessa 2015 ja 2016. Perämiehettömän kaksikon maailmancupkilpailun hän voitti Belgradissa 2018.


title: Martin Sinković

text: Hän on soutanut pitkään pariaironelosessa ja -kaksikossa sekä nyttemmin perämiehettömässä kaksikossa veljensä Valent Sinkovićin kanssa.


title: Valent Sinković

text: Valent Sinković (s. 2. elokuuta 1988 Zagreb) on kroatialainen soudun olympiavoittaja ja maailmanmestari.


title: Valent Sinković

text: Sinković voitti pariairokaksikon olympiakultaa Rio de Janeirossa 2016. Hän kuului Kroatian pariaironeloseen, joka saavutti olympiahopeaa Lontoossa 2012. Hän voitti pariaironelosen maailmanmestaruuden Karapirossa 2010 ja Chungjussa 2013 sekä pariairokaksikon maailmanmestaruuden Amsterdamissa 2014 ja Aiguebelettessa 2015. Perämiehettömän kaksikon maailmanmestaruuden hän voitti Plovdivissa 2018. Hän sai MM-hopeaa perämiehettömässä kaksikossa Sarasotassa 2017. MM-pronssia hän saavutti pariaironelosessa Bledissä 2011 ja sijoittui neljänneksi Poznańissa 2009. Hän voitti pariairokaksikon Euroopan-mestaruuden Varesessa 2012 ja Brandenburgissa 2016 sekä perämiehettömän kaksikon Euroopan-mestaruuden Glasgow'ssa 2018. Pariaironelosen EM-hopeaa hän saavutti Montemor-o-Velhossa 2010.


title: Valent Sinković

text: Sinković voitti pariaironelosessa alle 23-vuotiaiden maailmanmestaruuden 2009 ja 2010 sekä saavutti pariairokaksikossa junioreiden MM-hopeaa 2006. Hän on voittanut maailmancupin kilpailun pariaironelosessa Münchenissä 2009, Bledissä, Münchenissä ja Luzernissa 2010, Hampurissa 2011, Belgradissa, Luzernissa ja Münchenissä 2012 sekä Etonissa ja Luzernissa 2013. Pariairokaksikon maailmancupin kilpailun hän on voittanut Aiguebelettessa 2014, Luzernissa 2014, 2015 ja 2016 sekä Varesessa 2015 ja 2016. Perämiehettömän kaksikon maailmancupkilpailun hän voitti Belgradissa 2018.


title: Valent Sinković

text: Hän on soutanut pitkään pariaironelosessa ja -kaksikossa sekä nyttemmin perämiehettömässä kaksikossa veljensä Martin Sinkovićin kanssa.


title: Rymdinvasion i Lappland

text: Rymdinvasion i Lappland (englanniksi "Space Invasion of Lapland, Invasion of the Animal People, Horror in the Midnight Sun" tai "Terror in the Midnight Sun") on yhdysvaltalais-ruotsalainen tieteiskauhuelokuva vuodelta 1959. Sen on ohjannut Virgil W. Vogel. Elokuva kertoo Ruotsin Lappiin laskeutuvista avaruusolioista, ja se on saanut kulttimainetta kehnoutensa johdosta.


title: Rymdinvasion i Lappland

text: Meteoriitin kaltainen tulipallo putoaa talviseen Ruotsin Lappiin. Amerikkalaiset ja ruotsalaiset geologit lähtevät putoamispaikalle ja löytävät avaruusaluksen ja siitä ulos tulleen karvaisen hirviön, joka aiheuttaa hävitystä ja kauhua.


title: Damir Martin

text: Damir Martin (s. 14. heinäkuuta 1988 Vukovar) on kroatialainen soudun maailmanmestari ja olympiamitalisti. Hän edustaa zagrebilaista "Tresnjevka VK" -seuraa.


title: Damir Martin

text: Martin kuului Kroatian pariaironeloseen, joka saavutti olympiahopeaa Lontoossa 2012. Hän voitti pariaironelosen maailmanmestaruuden Karapirossa 2010 ja Chungjussa 2013. MM-pronssia hän saavutti samassa veneluokassa Bledissä 2011 ja sijoittui neljänneksi Poznańissa 2009. Hän saavutti EM-hopeaa pariaironelosessa Montemor-o-Velhossa 2010.


title: Damir Martin

text: Martin saavutti yksikkösoudun olympiahopeaa Rio de Janeirossa 2016. Hän hävisi kilpailun voittaneelle uusiseelantilaiselle Mahé Drysdalelle maalikamerakuvan perusteella molempien saatua sadasosalleen saman ajan. Martin voitti yksikön Euroopan-mestaruuden Poznańissa 2015 ja Brandenburgissa 2016 sekä saavutti EM-hopeaa Varesessa 2012 ja Račicessa 2017. MM-kilpailuissa hän sijoittui yksikössä neljänneksi Sarasotassa 2017 ja viidenneksi Aiguebelettessa 2015.


title: Damir Martin

text: Martin voitti pariaironelosessa alle 23-vuotiaiden maailmanmestaruuden 2009 ja 2010 sekä saavutti junioreiden MM-hopeaa pariairokaksikossa 2006.


title: Damir Martin

text: Hän on voittanut maailmancupin kilpailun pariaironelosessa Münchenissä 2009, Bledissä, Münchenissä ja Luzernissa 2010, Hampurissa 2011, Belgradissa, Luzernissa ja Münchenissä 2012 sekä Etonissa ja Luzernissa 2013. Yksikössä hän on voittanut maailmancupin kilpailun Varesessa 2016.


title: Oksalomeripihkahappo

text: Oksalomeripihkahappo (CHO) on trikarboksyylihappoihin kuuluva orgaaninen yhdiste. Yhdiste esiintyy sitruunahappokierrossa pysymättömänä välituotteena.


title: Oksalomeripihkahappo

text: Oksalomeripihkahappoa muodostuu isositruunahaposta isositraattidehydrogenaasientsyymin katalysoimana. Yhdiste kuuluu α-ketokarboksyylihappoihin ja näille yhdisteille tyypillisesti se dekarboksyloituu helposti, jolloin yksi sen karboksyylihapoista eliminoituu hiilidioksidina ja muodostuu alfaketoglutaarihappoa. Tätäkin reaktiota katalysoi isositraattidehydrogenaasi.


title: Oksalomeripihkahappo

text: Aikaisemmin oksaalihappoa tuotettiin fermentoimalla ja fermentointiliemeen lisättiin entsyymejä, jotka hajottivat oksalomeripihkahapon, sen esterit ja oksaloetikkahapon esterit oksaalihapoksi.


title: Mirko Novosel

text: Mirko Novosel (s. 30. kesäkuuta 1938 Zagreb, Jugoslavian kuningaskunta) on kroatialainen kilpauransa päättänyt koripallovalmentaja, -toimija ja koripalloilija.


title: Mirko Novosel

text: Novosel pelasi koripalloa vuosina 1952–1965 ja edusti myös Jugoslavian maajoukkuetta. Valmentajana hän johti Jugoslavian olympiahopealle Montréalissa 1976 ja -pronssille Los Angelesissa 1984, MM-hopealle Puerto Ricossa 1974 ja kahteen Euroopan mestaruuteen. Kroatian itsenäistyttyä Novosel valmensi sen maajoukkueen EM-pronssille Saksassa 1993. Päävalmentajana ansaittujen arvokisamitaliensa lisäksi hän saavutti niitä lisää toimiessaan Jugoslavian ja Kroatian joukkueenjohtajina.


title: Mirko Novosel

text: Seurajoukkueiden päävalmentajana Novosel voitti muun muassa nykyisen Euroliigan mestaruuden vuonna 1985, kolme Jugoslavian mestaruutta ja seitsemän Jugoslavian cup-mestaruutta. Hän toimi myös general managerina menestyneissä joukkueissa.


title: Mirko Novosel

text: Vuonna 1985 Novosel valittiin Euroopan vuoden valmentajaksi. Hänet nimettiin vuonna 2007 Naismith Memorial Basketball Hall of Fameen ja vuonna 2010 FIBA Hall of Fameen.


title: Zac Purchase

text: Zachary Jake Nicholas "Zac" Purchase, MBE (s. 2. toukokuuta 1986 Cheltenham) on brittiläinen soutaja ja olympiavoittaja. 184 senttimetriä pitkä ja 73 kilogrammaa painava Purchase edustaa Marlow Rowing Clubia.


title: Zac Purchase

text: Purchase saavutti kultaa kevyestä pariairokaksikosta vuoden 2008 kesäolympialaisista Pekingistä. Hän saavutti vuoden 2012 kesäolympialaisista hopeaa samasta lajista. Molemmat olympiamitalinsa Purchase on saavuttanut Mark Hunterin kanssa. MM-kilpailuista Purchase ja Hunter ovat saavuttaneet yhdessä kaksi kultaa ja yhden pronssin kevyestä pariairokaksikosta. Purchase on saavuttanut myös yksiköstä MM-kultaa ja -hopeaa.


title: Zac Purchase

text: Purchasesta tuli Brittiläisen imperiumin ritarikunnan jäsen (MBE) uutenavuotena 2009.


title: Kiinan ePrix 2015

text: Kiinan ePrix 2015 eli 2015 Beijing ePrix oli Formula E -sarjan kauden 2015–2016 avauskilpailu. Kilpailu ajettiin 24. lokakuuta 2015 Beijing Olympic Green Circuitilla Kiinan Pekingissä. Talleista Trulli GP ei voinut osallistua kauden avauskilpailuun, koska tallin autosta puuttui komponentteja eikä talli ehtinyt toimittaa autoa ajoissa tarkastukseen.


title: Mark Hunter

text: Mark John Hunter, MBE (s. 1. heinäkuuta 1978 Lontoo) on brittiläinen uransa jo päättänyt soutaja ja olympiavoittaja. 181 senttimetriä pitkä ja 74 kilogrammaa painava Hunter edusti urallaan Leander Clubia.